Proposta għal DIRETTIVA TAL-PARLAMENT EWROPEW U TAL-KUNSILL dwar l-għoti ta' kuntratti ta' konċessjoni /* KUMM/2011/0897 finali - 2011/0437 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Fil-komunikazzjoni tagħha "L-Att dwar is-Suq Uniku - Tnax-il xprun sabiex jiġi stimulat it-tkabbir u r-rinfurzar tal-fiduċja", tat-13 ta' April 2011, il-Kummissjoni ħabbret l-intenzjoni li tadotta inizjattiva leġiżlattiva dwar il-konċessjonijiet. L-għoti ta' konċessjonijiet ta' xogħlijiet attwalment huwa soġġett għal għadd limitat ta' dispożizzjonijiet fil-liġi sekondarja, filwaqt li l-konċessjonijiet ta' servizzi huma koperti biss mill-prinċipji ġenerali tat-TFUE. Din il-lakuna tagħti lok għal distorzjonijiet serji tas-suq intern, b 'mod partikolari billi tillimita l-aċċess ta' negozji Ewropej, speċjalment intrapriżi żgħar u medji, għal opportunitajiet ekonomiċi offruti minn kuntratti ta' konċessjoni. In-nuqqas ta’ ċertezza legali jirriżulta wkoll f’ineffiċjenzi. Din l-inizjattiva timmira biex tnaqqas l-inċertezza fl-għoti kuntratti ta’ konċessjonijiet, u b’hekk tibbenefika lill-awtoritajiet pubbliċi u l-operaturi ekonomiċi. Il-liġi tal-UE ma tirrestrinġix awtorità kontraenti jew tal-entità mil-libertà li iwettqu l-kompiti ta’ interess pubbliku li jaqgħu fi ħdan il-kompetenzi tagħha billi tuża r-riżorsi tagħha stess, iżda meta awtorità kontraenti tiddeċiedi li ssejjaħ xi entità minn barra biex twettaq dawn il-kompiti, l-operaturi ekonomiċi kollha tal-UE għandhom jingħataw aċċess effettiv għas-suq. Fil-kuntest ta’ limitazzjonijiet baġitarji u diffikultajiet ekonomiċi severi f’ħafna Stati Membri tal-UE, allokazzjoni effiċjenti ta' fondi pubbliċi hija ta' tħassib partikolari. Qafas legali adegwat għall-għoti ta' kuntratti ta' konċessjoni jiffavorixxi investimenti pubbliċi u privati f'infrastrutturi u servizzi strateġiċi bl-aħjar valur għall-flus. Il-potenzjal ta’ inizjattiva leġiżlattiva dwar kuntratti ta' konċessjonijiet għall-ħolqien ta’ qafas tal-UE ta’ appoġġ għall-PPPs ġie identifikat fil-Komunikazzjoni tal-2009 tal-Kummissjoni dwar Il-mobilizzazzjoni tal-investiment privat u pubbliku għall-irkupru u t-tibdil strutturali fit-tul: l-iżvilupp tas-sħubijiet pubbliċi privati. Dan l-abbozz qed tressaq flimkien mar-reviżjoni tad-Direttivi dwar l-Akkwist Pubbliku[1]. Se jirriżultaw fl-adozzjoni ta' strument legali separat li jirregolaw l-għoti ta' konċessjonijiet li, flimkien maż-żewġ proposti għar-reviżjoni tad-Direttivi dwar l-akkwist pubbliku (2004/17/KE u 2004/18/KE), jimmira li jinħoloq qafas leġiżlattiv modern tal-akkwist pubbliku. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TAL-IMPATT Bejn it-12 ta’ Mejju u d-9 ta’ Lulju 2010, il-Kummissjoni wettqet konsultazzjoni pubblika onlajn miftuħa għall-pubbliku ġenerali. Bejn il-5 ta' Awissu u t-30 ta' Settembru 2010 saret konsultazzjoni pubblika oħra indirizzata lejn il-komunità kummerċjali, is-sħab soċjali u l-entitajiet kontraenti. Il-konsultazzjonijiet ikkonfermaw li n-nuqqas ta' ċertezza legali joħloq problemi u wrew l-ostakli li jiffaċċjaw il-kumpaniji fir-rigward tal-aċċess għas-suq. Huma ssuġġerew ukoll li għandha tittieħed azzjoni xierqa tal-UE. Ir-riżultati jinstabu fuq http://ec.europa.eu/internal_market/consultations/2010/concessions_en.htm Dawn il-konklużjonijiet ġew kkonfermati minn għadd ta' laqgħat bilaterali ma' rappreżentanti tal-Istati Membri, tal-livell lokali, mal-impriżi kummerċjali attivi fis-setturi konċernati u mal-assoċjazzjonijiet tal-industrija. L-informazzjoni miġbura matul il-konsultazzjonijiet alimentat ir-Rapport tal-Valutazzjoni tal-Impatt, li kien eżaminat u aċċettat mill-Bord tal-Valutazzjoni tal-Impatt fil-21 ta' Marzu 2011. Il-Bord tal-Valutazzjoni tal-Impatt għamel rakkomandazzjonijiet dwar il-forniment, partikolarment, ta' evidenza addizzjonali dwar l-iskala tal-problemi, il-konsegwenzi tad-distorsjonijiet misjuba, id-differenzi fit-trattament bejn il-kuntratti u l-konċessjonijiet pubbliċi u fuq it-tisħiħ tal-analiżi tal-impatt u tqabbil tal-opzjonijiet. Dawn ir-rakkomandazzjonijiet tqiesu fil-verżjoni li reġgħet intbagħtet tal-Valutazzjoni tal-Impatt. L-opinjonijiet tal-Bord tal-Valutazzjoni tal-Impatt dwar ir-rapport ġew ippubblikati flimkien ma’ din il-proposta, ir-rapport finali tal-Valutazzjoni tal-Impatt u s-sommarju tar-Rapport. Ir-rapport ikkonferma l-ħtieġa għal leġiżlazzjoni ġdida. Sab li l-operaturi ekonomiċi jiffaċċjaw kundizzjonijiet mhux ugwali, li spiss iwasslu biex jintilfu opportunitajiet ta' negozju. Din is-sitwazzjoni tagħti lok għal spejjeż u hija ta’ detriment għall-kompetituri li jinsabu fi Stati Membri oħra, l-awtoritajiet u l-entitajiet kontraenti u l-konsumaturi. Barra minn hekk, kemm id-definizzjoni tal-konċessjonijiet kif ukoll il-kontenut preċiż tal-obbligi ta' trasparenza u nondiskriminazzjoni li jirriżultaw mit-Trattat għadhom mhux ċari. In-nuqqas ta' ċertezza legali riżultanti jżid ir-riskju ta’ kanċellazzjoni jew terminazzjoni bikrija ta' kuntratti mogħtija illegalment u fl-aħħar mill-aħħar tiskoraġġixxi l-awtoritajiet milli jużaw il-konċessjonijiet fejn dan it-tip ta’ kuntratt jista' jkun soluzzjoni tajba. Anki jekk l-Istati Membri kellhom jgħaddu leġiżlattiva li tistabbilixxi qafas legali bbażat fuq il-prinċipji tat-Trattat, l-inċertezza legali relatata mal-interpretazzjonijiet ta' dawk il-prinċipji mil-leġiżlaturi nazzjonali u diskrepanzi kbar bejn il-liġijiet fi Stati Membri differenti jibqgħu hemm. F’ċerti każijiet in-nuqqas totali ta' leġiżlazzjoni nazzjonali ġie indikat bħala kawża għal għotjiet diretti bir-riskji assoċjati ta' prassi ħażina jew saħansitra korruzzjoni. L-aqwa soluzzjoni identifikata kienet leġiżlazzjoni bbażati fuq id-dispożizzjonijiet attwali għal konċessjonijiet ta' xogħlijiet pubbliċi, aġġustati kif xieraq u ssuplementati b'ċerti dispożizzjonijiet speċifiċi. Approċċ iktar restrittiv, tkun li jiġu estiżi għall-konċessjonijiet id-dispożizzjonijiet li japplikaw għal kuntratti pubbliċi. Dan l-approċċ kien ikkonsidrat kontroproduttiv peress li jista’ potenzjalment jiskoraġġixxu l-awtoritajiet kontraenti milli jużaw il-konċessjonijiet. 3. ELEMENTI LEGALI TAL-PROPOSTA · Bażi Legali Il-proposta hija bbażata fuq l-Artikoli 53(1), 62 u 114 tat-Trattat dwar il-Funzjonament tal-Unjoni Ewropea (TFUE). · Prinċipju tas-sussidjarjetà Il-prinċipju tas-sussidjarjetà japplika billi l-proposta ma taqax taħt il-kompetenza esklussiva tal-UE. L-għanijiet tal-proposta ma jistgħux jintlaħqu biżżejjed mill-Istati Membri minħabba r-raġunijiet li ġejjin: Il-koordinazzjoni tal-proċeduri tal-akkwist pubbliku ’l fuq minn ċerti limiti hija mezz importanti għall-kisba tas-suq intern fil-qasam tal-akkwist pubbliku billi tiżgura aċċess effettiv u ugwali għall-konċessjonijiet għall-operaturi ekonomiċi fis-suq uniku. Proċeduri tal-akkwisti applikabbli għall-Ewropa kollha jipprovdu trasparenza u oġġettività fl-akkwist pubbliku, iwasslu għal iffrankar konsiderevoli u għal riżultati aħjar mill-akkwist li jibbenefikaw lill-awtoritajiet tal-Istati Membri u, fl-aħħar mill-aħħar lill-kontribwenti Ewropej. Dan l-għan ma jistax jintlaħaq biżżejjed permezz ta’ azzjoni mill-Istati Membri, li inevitabbilment tirriżulta f’rekwiżiti diverġenti u possibbilment f’reġimi proċedurali kunfliġġenti li jżidu l-kumplessità regolatorja u jikkawżaw ostakli mhux ġustifikati għall-attivitajiet transkonfinali. Fil-fatt, s'issa ħafna Stati Membri għadhom ma interpretawx, iċċarawx jew implimentawx il-prinċipji rilevanti tat-Trattat tat-trasparenza u trattament ugwali f'manjiera li tiżgura li l-kuntratti ta' konċessjoni jingħataw korrettament. In-nuqqas konsegwenti ta’ ċertezza legali u esklużjoni mis-swieq x'aktarx li jiġux eliminati mingħajr intervent fil-livell xieraq. L-intervent tal-UE huwa għalhekk meħtieġ biex jingħelbu l-ostakli eżistenti fis-suq tal-konċessjonijiet madwar l-UE kollha u sabiex tiġi żgurata l-konverġenza u kundizzjonijiet ekwi, li fl-aħħar mill-aħħar jiggarantixxu l-moviment ħieles tal-oġġetti u s-servizzi fis-27 Stat Membru. Għaldaqstant, il-proposta tikkonforma mal-prinċipju tas-sussidjarjetà. · Prinċipju tal-proporzjonalità Il-proposta tikkonforma mal-prinċipju tal-proporzjonalità peress li ma tmurx lil hinn minn dak li huwa meħtieġ sabiex jinkiseb l-għan li jiġi żgurat il-funzjonament tajjeb tas-suq intern billi jiġu stipulati regoli limitati dwar l-għoti ta’ konċessjonijiet. Il-Valutazzjoni tal-Impatt ippermettiet li jiġu identifikati firxa ta’ soluzzjonijiet. Dawn imbagħad ġew analizzati biex jiġi vverifikat jekk humiex ser jissodisfaw b’mod adegwat l-objettivi tal-leġiżlazzjoni. Din l-analiżi wriet li dawn l-għanijiet ma jistgħux jintleħqu permezz ta’ politika ta’ ksur jew għodod oħra mhux leġiżlattivi, bħal liġi mhux vingolanti. Anki s-sett tal-aktar dispożizzjonijiet bażiċi, attwalment applikabbli għal konċessjonijiet ta' xogħlijiet instab li huwa inadegwat minħabba li ma jipprovdix ċertezza legali sufficent u konformità mal-prinċipji tat-Trattat. Min-naħa l-oħra, leġiżlazzjoni aktar dettaljata simili għar-regoli eżistenti għall-għoti ta’ kuntratti pubbliċi tqieset li tmur lil hinn minn dak li hu meħtieġ sabiex jinkisbu l-għanijiet. · Għażla ta’ strumenti Minħabba li l-proposta hija bbażata fuq l-Artikoli 53(1), 62 u 114 tat-TFUE, l-użu ta' Regolament applikabbli kemm għall-akkwist ta’ oġġetti kif ukoll ta’ servizzi ma jkunx permess mit-Trattat. Għalhekk l-istrument propost huwa Direttiva. Opzjonijiet mhux leġiżlattivi kienu mwarrba għal raġunijiet stipulati fid-dettall fil-valutazzjoni tal-impatt. 4. Implikazzjoni baġitarja Il-proposta ma għandha l-ebda implikazzjoni baġitarja. 5. Informazzjoni addizzjonali · Klawżola ta’ analiżi/reviżjoni/estinzjoni Il-proposta fiha klawżola ta' reviżjoni fir-rigward tal-effetti ekonomiċi fis-suq intern li jirriżultaw mill-applikazzjoni tal-limiti stipulati fl-Artikolu 5 · Spjegazzjoni dettaljata tal-proposta Id-Direttiva proposta hija mistennija tiggarantixxi t-trasparenza, l-ekwità u ċ-ċertezza legali fl-għoti ta' kuntratti ta' konċessjoni, u b'hekk tikkontribwixxi biex jitjiebu l-opportunitajiet tal-investiment u fl-aħħar mill-aħħar aktar servizzi u xogħlijiet, u ta' kwalità aħjar. Se japplika għal konċessjonijiet mogħtija wara d-dħul fis-seħħ tiegħu. Din id-disposizzjoni hija f'konformità mas-sentenzi tal-Qorti tal-Ġustizzja tal-Unjoni Ewropea dwar il-modifikazzjoni ta' kuntratti (mingħajr preġudizzju għal arranġamenti temporanji li jistgħu jkunu strettament meħtieġa biex jiżguraw il-kontinwità tal-forniment tas-servizz sakemm jingħata konċessjoni ġdida). L-effetti pożittivi imsemmijin hawn fuq huma mistennija jinkisbu grazzi għal għadd ta' rekwiżiti proċedurali u kjarifiki applikabbli għall-għoti ta' konċessjonijiet, u li għandhom żewġ għanijiet prinċipali: iżidu ċ-ċertezza legali u jiżguraw aċċess aħjar għas-swieq tal-konċessjonijiet għall-impriżi Ewropej kollha. Ċertezza legali L-għan ewlieni tad-Direttiva huwa li tipprovdi ċarezza dwar il-qafas legali applikabbli għall-għoti ta’ konċessjonijiet, iżda għan ieħor huwa li tiddelimina ċarament l-ambitu tal-applikazzjoni ta' dan il-qafas. L-obbligi speċifiċi fil-qasam tal-konċessjonijiet ser iżidu ċ-ċertezza legali fuq naħa billi jipprovdu lill-awtoritajiet kontraenti u l-entitajiet kontraenti b'regoli ċari li jinkorporaw il-prinċipji tat-Trattat li jirregolaw l-għoti tal-konċessjonijiet u min-naħa l-oħra billi jagħtu lill-operaturi ekonomiċi xi garanziji bażiċi fir-rigward tal-proċedura tal-għoti. Definizzjoni: Il-proposta preżenti għal Direttiva dwar l-għoti tal-kuntratti ta' konċessjoni tipprovdi għal definizzjoni aktar preċiża tal-kuntratti ta' konċessjoni b'referenza għall-kunċett ta’ riskju operattiv. Tiċċara liema tipi ta’ riskji huma kkunsidrati bħala operazzjonali u kif għandu jiġi definit riskju sinifikanti. Tipprovdi wkoll referenzi għat-tul ta' żmien massimu tal-konċessjonijiet. Inkorporazzjoni ta' obbligi tat-Trattat fil-liġi sekondarja: Il-proposta testendi il-maġġoranza tal-obbligi li attwalment japplikaw għall-għoti ta’ konċessjonijiet ta' xogħlijiet pubbliċi għall-konċessjonijiet tas-servizzi kollha. . Tistipula wkoll għadd ta’ rekwiżiti konkreti u aktar preċiżi, applikabbli fi stadji differenti tal-proċess tal-għoti fuq il-bażi tal-prinċipji tat-Trattat, kif interpretati fil-ġurisprudenza tal-Qorti tal-Ġustizzja tal-Unjoni Ewropea. Barra minn hekk, testendi l-applikazzjoni tal-liġi sekondarja għall-għoti tal-konċessjonijiet fis-settur tal-utilitajiet, li attwalment huma eżentat minn din il-leġiżlazzjoni. Kooperazzjoni pubblika pubblika: Hemm inċertezza legali kbira dwar kemm il-kooperazzjoni bejn l-awtoritajiet pubbliċi għandha tiġi koperta mir-regoli dwar l-akkwist pubbliku. Il-ġurisprudenza rilevanti tal-Qorti tal-Ġustizzja tal-Unjoni Ewropea hija interpretata b’mod differenti fost l-Istati Membri u anki fost l-awtoritajiet kontraenti. Għalhekk din il-proposta tiċċara f'liema każi kuntratti konklużi bejn awtoritajiet kontraenti mhumiex soġġetti għall-applikazzjoni tar-regoli tal-għoti tal-konċessjonijiet. Din il-kjarifika hija ggwidata mill-prinċipji stabbiliti fil-ġurisprudenza rilevanti tal-Qorti tal-Ġustizzja. Modifiki: Il-modifika ta' konċessjonijiet matul il-mandat tagħhom saret kwistjoni dejjem aktar rilevanti u problematika għal dawk li jaħdmu fil-qasam. Dispożizzjoni speċifika dwar il-modifika ta' konċessjonijiet tinkorpora soluzzjonijiet bażiċi żviluppati mill-ġurisprudenza u tipprovdi soluzzjoni pragmatika sabiex jiġu ttrattati ċirkostanzi mhux previsti li jkunu jeħtieġu modifika ta’ konċessjoni matul it-terminu tagħha. Aċċess aħjar għas-swieq tal-konċessjonijiet Il-proposta tipprovdi għal titjib fundamentali fl-aċċess tal-operaturi ekonomiċi għas-swieq tal-konċessjonijiet. Id-dispożizzjonijiet huma primarjament maħsubin biex iżidu t-trasparenza u l-ekwità tal-proċeduri tal-għoti billi jirrestrinġu l-arbitrarjetà tad-deċiżjonijiet tal-awtoritajiet kontraenti u l-entitajiet kontraenti dwar kwistjonijiet bħal pubblikazzjoni minn qabel jew wara, salvagwardja proċedurali, kriterji għall-għażla u għall-għoti u l-iskadenzi imposti fuq l-offerenti. Barra minn hekk, dawn jipprevedu aċċess aħjar għall-ġustizzja sabiex jipprevjenu jew jindirizzaw il-vjolazzjoni ta’ dawk id-dispożizzjonijiet. Pubblikazzjoni fil-Ġurnal Uffiċjali: Sabiex tiżgura t-trasparenza u t-trattament ugwali għall-operaturi ekonomiċi kollha, il-proposta preżenti tipprovdi għal pubblikazzjoni obbligatorja tal-kuntratti ta' konċessjoni b’valur ugwali jew akbar minn EUR 5 000 000. Dan il-limitu, li diġà japplika għall-konċessjonijiet ta' xogħlijiet, issa ġie estiż għal konċessjonijiet ta' servizzi filwaqt li tqiesu l-konsultazzjonijiet pubbliċi u l-istudji mwettqa mill-Kummissjoni fit-tħejjija ta' din il-proposta. Hija mmirata lejn li żżomm il-piż u l-ispejjeż addizzjonali amministrattivi proporzjonati mal-valur tal-kuntratt u lejn li tikkonċentra fuq il-kuntratti b'interess transkonfinali ċar. Il-limitu japplika għall-valur ta' tali kuntratti kkalkulat skont metodoloġija spjegat fil-kuntratt. Fil-każ ta' servizzi, dan il-valur jirrifletti l-istima tal-valur totali tas-servizzi kollha li għandhom jiġu pprovduti mill-konċessjonarju matul il-perijodu kollu tal-konċessjoni. Ir-regoli l-ġodda jiddefinixxu wkoll ambitu minimu tal-informazzjoni li għandha tiġi mogħtija li offerent potenzjali. Skadenzi: Din il-proposta tistabbilixxi wkoll skadenza minima għas-sottomissjoni ta’ interess ’xi proċedura tal-għoti ta' konċessjoni, li tammonta għal 52 jum, kif inhuwa l-każ bħalissa għal konċessjonijiet ta' xogħlijiet pubbliċi. Ġie deċiż li l-konċessjonijiet jingħataw limitu taż-żmien itwal minn fil-każ ta' kuntratti pubbliċi, minħabba li normalment il-kuntratti ta' konċessjoni jkunu aktar kumplessi. Għażla u kriterji ta’ esklużjoni: Il-proposta tipprovdi għal obbligi marbuta mal-kriterji tal-għażla li għandhom jiġu applikati mill-awtoritajiet kontraenti jew l-entitajiet kontraenti meta jingħataw konċessjonijiet. Dawn ir-regoli huma inqas restrittivi minn dispożizzjonijiet simili attwalment applikabbli għal kuntratti pubbliċi. Madankollu, huma jirrestrinġu il-kriterji tal-għażla għal dawk relatati għal kapaċità ekonomika, finanzjarja u teknika tal-offerent u jillimitaw l-ambitu tal-kriterji aċċettabbli tal-esklużjoni. Kriterji tal-għoti: Il-proposta tipprovdi għal obbligu li jiġu applikati kriterji oġġettivi marbuta mas-suġġett tal-konċessjoni, li jiżguraw konformità mal-prinċipji ta' trasparenza, nondiskriminazzjoni u trattament ugwali u li jiggarantixxu li l-offerti jiġu vvalutati f'kondizzjonijiet ta' kompetizzjoni effettiva li tippermetti vantaġġ ekonomika kumplessiv għal l-awtorità kontraenti jew l-entità kontraenti li għandhom jiġu determinati. Dawn il-kriterji għandhom jipprevjenu deċiżjonijiet arbitrarji mill-awtoritajiet kontraenti u l-entitajiet kontraenti u għandhom jiġu ppubblikati bil-quddiem u elenkati f'ordni dekrexxenti ta' importanza. L-Istati Membri jew l-awtoritajiet kontraenti jew l-entitajiet kontraenti li hekk jixtiequ, jistgħu wkoll jipprevedu jew japplikaw il-kriterju ta' “l-aktar offerta ekonomikament vantaġġjuża” għall-għoti ta’ konċessjonijiet. Garanziji proċedurali: Kuntrarju tad-Direttivi dwar l-Akkwist Pubbliku, ir-regoli proposti ma fihomx katalgu fiss tal-proċeduri tal-għoti. Din is-soluzzjoni tippermetti lill-awtoritajiet kontraenti u l-entitajiet kontraenti jsegwu proċeduri iktar flessibbli meta jagħtu konċessjonijiet, notevolment billi jirriflettu tradizzjonijiet legali nazzjonali u li jippermettu li l-proċess tal-għoti jiġi organizzat bl-aktar mod effiċjenti. Madankollu, il-proposta tistabbilixxi għadd ta’ salvagwardji proċedurali ċari li għandhom jiġu applikati għall-għoti tal-konċessjonijiet notevolment matul in-negozjati. Dawn is-salvagwardji jimmiraw li jiżguraw li l-proċess ikun ġust u trasparenti. Rimedji: Din il-proposta tipprevedi estensjoni tal-kamp tal-applikazzjoni tad-Direttivi tar-Rimedji (id-Direttivi 89/665/KEE u 92/13/KE, kif emendati mid-Direttiva 2007/66/KE) għal kull kuntratt ta' konċessjoni ogħla mil-limitu sabiex tiggarantixxi mezzi effettivi li tiġi appellata deċiżjoni tal-għoti quddiem qorti u tipprovdi standards ġudizzjali minimi li jkollhom jiġu osservati mill-awtoritajiet jew l-entitajiet kontraenti. 2011/0437 (COD) Proposta għal DIRETTIVA TAL-PARLAMENT EWROPEW U TAL-KUNSILL dwar l-għoti ta' kuntratti ta' konċessjoni (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 53(1) l-Artikolu 62 u l-Artikolu 114 tiegħu, Wara li kkunsidraw il-proposta mill-Kummissjoni Ewropea, Wara li l-abbozz tal-att leġiżlattiv intbagħat lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[2], Wara li kkunsidraw l-opinjoni tal-Kumitat tar-Reġjuni[3], Filwaqt li jaġixxu f’konformità mal-proċedura leġiżlattiva ordinarja, Billi: (1) In-nuqqas ta' regoli ċari fil-livell tal-Unjoni li jirregolaw l-għoti ta' kuntratti ta' konċessjoni jagħti lok għal inċertezza legali u għal ostakoli għall-forniment ħieles ta' servizzi u joħloq distorsjoni fil-funzjonament tas-Suq Intern. Bħala riżultat, l-operaturi ekonomiċi, partikolarment l-Intrapriżi Żgħar u Medji (SMEs), qed ikunu mċaħħda mid-drittijiet tagħhom fi ħdan is-Suq Intern u jitilfu opportunitajiet importanti ta' negozju, filwaqt li l-awtoritajiet pubbliċi jistgħu ma jsibux l-aħjar użu għall-flus pubbliċi sabiex iċ-ċittadini Ewropej jibbenefikaw minn servizzi ta' kwalità bl-aħjar prezzijiet. Qafas legali adegwat għall-għoti tal-konċessjonijiet jiżgura aċċess effettiv u nondiskriminatorju għas-suq għall-operaturi ekonomiċi kollha tal-Unjoni u ċertezza legali, jiffavorixxu l-investimenti pubbliċi f’infrastrutturi u servizzi strateġiċi liċ-ċittadin. (2) L-akkwist pubbliku għandu rwol fl-istrateġija Ewropa 2020[4] bħala wieħed mill-istrumenti bbażati fuq is-suq li għandu jintuża sabiex jinkiseb tkabbir intelliġenti, sostenibbli u inklużiv filwaqt li jiġi żgurat l-aktar użu effiċjenti tal-fondi pubbliċi. L-għoti ta’ konċessjonijiet ta' xogħlijiet huwa preżentament soġġett għal regoli bażiċi tad-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004 fuq kordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi, filwaqt li l-għoti ta’ konċessjonijiet ta' servizzi b’interess transkonfinali huwa suġġett għall-prinċipji tat-Trattat, u b'mod partikolari l-prinċipju tal-moviment ħieles tal-prodotti, il-libertà ta’ stabbiliment u l-libertà li jiġu pprovduti servizzi kif ukoll mal-prinċipji li joħorġu minnhom bħat-trattament ugwali, nondiskriminazzjoni, rikonoxximent reċiproku, il-proporzjonalità u t-trasparenza. Hemm riskju ta’ inċertezza legali relatata ma’ interpretazzjonijiet differenti tal-prinċipji tat-Trattat mil-leġiżlaturi nazzjonali u ta’ differenzi kbar fost il-leġiżlazzjonijiet tal-Istati Membri differenti. Dan ir-riskju ġie kkonfermat mill-ġurisprudenza estensiva tal-Qorti tal-Ġustizzja tal-Unjoni Ewropea iżda li wkoll indirizzatat parzjalment biss ċerti aspetti tal-għoti ta' kuntratti ta' konċessjoni. Għaldaqstant, il-konkretizzazzjoni uniformi tal-prinċipji tat-Trattat fl-Istati Membri kollha u t-tneħħija tad-diskrepanzi fil-fehim tagħhom huma meħtieġa fil-livell tal-Unjoni sabiex jiġu eliminati d-distorsjonijiet persistenti fis-Suq Intern. (3) Din id-Direttiva bl-ebda mod ma għandha taffettwa l-libertà tal-Istati Membri jew l-awtoritajiet pubbliċi li jiddeċiedu dwar il-forniment dirett ta' xogħlijiet jew servizzi lil entitajiet pubbliċi jew dwar l-esternalizzazzjoni ta' tali forniment lil partijiet terzi. L-Istati Membri jew l-awtoritajiet pubbliċi għandhom jibqgħu ħielsa li jiddefinixxu l-karatteristiċi tas-servizzi li għandhom jiġu pprovduti, inkluż kwalunkwe kondizzjonijiet rigward il-kwalità jew il-prezz tas-servizzi, sabiex isegwu l-għanijiet tal-politika pubblika tagħhom (4) Għal konċessjonijiet 'il fuq minn ċertu valur, huwa xieraq li tiġi prevista koordinazzjoni minima ta’ proċeduri nazzjonali għall-għoti ta’ dawn il-kuntratti abbażi tal-prinċipji tat-Trattat sabiex jiġi ggarantit il-ftuħ tal-konċessjonijiet għall-kompetizzjoni u ċertezza legali adekwata. Dawk il-disposizzjonijiet ta' kordinazzjoni ma għandhomx imorru lil hinn minn dak li hu meħtieġ biex jintlaħqu l-għanijiet imsemmija hawn fuq. Madankollu, l-Istati Membri għandhom ikun permessi jikkompletaw u jiżviluppaw aktar dawn id-dispożizzjonijiet jekk jidhrilhom li huwa xieraq, l-aktar biex tiġi żġurata l-konformità mal-prinċipji t'hawn fuq. (5) Għandhom jiddaħħlu wkoll ċerti dispożizzjonijiet għal koordinazzjoni tal-għoti ta’ konċessjonijiet ta’ xogħlijiet u ta’ servizzi fis-setturi tal-ilma, l-enerġija, it-trasport u s-servizzi postali peress li l-awtoritajiet nazzjonali jistgħu jinfluwenzaw l-imġiba ta’ entitajiet li joperaw f’dawn is-setturi u b’kunsiderazzjoni tan-natura magħluqa tas-swieq li joperaw fihom, minħabba l-eżistenza ta’ drittijiet speċjali jew esklużivi mogħtija mill-Istati Membri rigward il-forniment, il-provvista jew l-operat ta’ netwerks għall-forniment tas-servizzi konċernati. (6) Konċessjonijiet huma kuntratti għal interess pekunjarju konklużi bejn operatur ekonomiku wieħed jew aktar u awtorità jew entità kontraenti waħda jew aktar u li għandhom bħala l-għan tagħhom l-akkwist ta' xogħlijiet jew servizzi fejn il-konsiderazzjoni tikkonsisti, normalment, fid-dritt li jiġu sfruttati xogħlijiet jew servizzi li huma s-suġġett tal-kuntratt. L-eżekuzzjoni ta’ dawn ix-xogħlijiet jew servizzi hija soġġetta għal obbligi vinkolanti speċifiċi definit mill-awtorità jew l-entità kontraenti li huma legalment infurzabbli. B’kuntrast, ċerti atti mill-Istat bħal awtorizzazzjonijiet jew liċenzi li bihom l-Istat jew awtorità pubblika tistabbilixxi l-kondizzjonijiet għall-eżerċizzju ta' attività ekonomika, m'għandhomx jikkwalifikaw bħala konċessjonijiet. L-istess japplika għal ċerti ftehimiet li jkollhom bħala għan tagħhom id-dritt li operatur ekonomiku jisfrutta ċerti dominji jew riżorsi pubbliċi, bħal kuntratti ta' kiri ta' art fejn l-Istat jew l-awtorità jew l-entità kontraenti tistabbilixxi biss kondizzjonijiet ġenerali għall-użu tagħhom mingħajr ma jakkwistaw xogħlijiet jew servizzi speċifiċi. (7) Id-diffikultajiet relatati mal-interpretazzjoni tal-kunċetti ta’ konċessjoni u kuntratt pubbliku kienu sors ta’ inċertezza legali kontinwa fost il-partijiet interessati u taw lok għal bosta sentenzi tal-Qorti tal-Ġustizzja tal-Unjoni Ewropea dwar dan is-suġġett. Għalhekk, id-definizzjoni ta’ konċessjoni għandha tiġi ċċarata, b’mod partikolari billi jkun hemm referenza għall-kunċett ta' riskju sostanzjali tal-operar. Il-karatteristika prinċipali ta’ konċessjoni, id-dritt li jiġu sfruttati x-xogħlijiet jew s-servizzi, dejjem jimplika t-trasferiment lill-konċessjonarju ta’ riskju ekonomiku li jinvolvi l-possibbiltà li ma jiġborx lura l-investimenti u l-ispejjeż li jkunu saru fl-operar tax-xogħlijiet jew is-servizzi mogħtija. L-applikazzjoni ta’ regoli speċifiċi li jirregolaw l-għoti ta’ konċessjonijiet ma tkunx ġustifikata jekk l-awtorità jew l-entità kontraenti teżenta lill-kuntrattur minn kwalunkwe telf potenzjali, billi tiggarantixxi dħul minimu, daqs jew ogħla mill-ispejjeż li l-kuntrattur ikollu jġarrab b'rabta mat-twettiq tal-kuntratt. Fl-istess ħin għandu jkun iċċarat li ċerti arranġamenti li huma kompletament imħallsa minn awtorità kontraenti jew minn entità kontraenti għandhom jikkwalifikaw bħala konċessjonijiet fejn l-irkupru tal-investimenti u l-ispejjeż imġarrba mill-operatur għall-eżekuzzjoni tax-xogħol jew il-forniment tas-servizz jiddependi mid-domanda reali għal jew id-disponibbiltà tas-servizz jew l-assi. (8) Fejn regolazzjoni speċifika għas-settur tipprovdi għal garanzija lill-konċessjonarju li jiġbor lura l-flus li jkun investa u l-ispejjeż li jkun ġarrab għat-tħaddim tal-kuntratt, tali kuntratt m'għandux jikkwalifika bħala konċessjoni skont it-tifsira ta' din id-Direttiva. (9) Il-kunċett ta' drittijiet speċjali jew esklussivi huwa ċentrali għad-definizzjoni tal-ambitu ta’ din id-Direttiva, peress li entitajiet li la jkunu entitajiet kontraenti skont l-Artikolu 4 (1) (1) u lanqas impriżi pubbliċi huma soġġetti għad-dispożizzjonijiet tagħha sal-punt biss li huma jeżerċitaw waħda mill-attivitajiet koperti fuq il-bażi ta' dawn id-drittijiet. Għalhekk huwa xieraq li jiġi ċċarat li d-drittijiet li ngħataw permezz ta’ proċedura bbażata fuq kriterji oġġettivi, b’mod partikolari skont il-leġiżlazzjoni tal-Unjoni, u li għalihom ġiet żgurat pubbliċità adegwata ma jikkostitwixxux drittijiet speċjali jew esklussivi għall-finijiet ta’ din id-Direttiva. Din il-leġiżlazzjoni għandha tinkludi d-Direttiva 98/30/KE tal-Parlament Ewropew u tal-Kunsill tat-22 ta’ Ġunju 1998 li tirrigwarda regoli komuni għas-suq intern fil-gass naturali[5], id-Direttiva 96/92/KE tal-Parlament Ewropew u tal-Kunsill tad-19 ta’ Diċembru 1996 dwar ir-regoli komuni għas-suq intern tal-elettriku[6], id-Direttiva 97/67/KE tal-Parlament Ewropew u tal-Kunsill tal-15 ta’ Diċembru 1997 dwar regoli komuni għall-iżvilupp tas-suq intern tas-servizzi postali tal-Komunità u t-titjib fil-kwalità tas-servizz[7], id-Direttiva 94/22/KE tal-Parlament Ewropew u tal-Kunsill tal-20 ta’ Mejju 1994 dwar il-kundizzjonijiet għall-għoti u l-użu ta’ awtorizzazzjonijiet għall-prospettar, esplorazzjoni u produzzjoni ta’ idrokarburi[8] u r-Regolament (KE) Nru 1370/2007 tal-Parlament Ewropew u l-Kunsill tat-23 ta' October 2007 dwar servizzi pubbliċi tat-trasport tal-passiġġieri bil-ferrovija u bit-triq u li jħassar ir-Regolamenti tal-Kunsill (KEE) Nri 1191/69 u 1107/70[9]. Il-forom dejjem aktar diversi ta’ azzjoni pubblika ħolqu l-ħtieġa ta' definizzjoni aktar ċara tal-kunċett stess ta’ akkwist. Ir-regoli tal-Unjoni dwar il-konċessjonijiet jirreferu għall-akkwist ta' xogħlijiet jew servizzi għal korrispettiv li jikkonsisti fl-isfruttament ta' dawk ix-xogħlijiet jew is-servizzi. Il-kunċett ta' akkwist għandu ġeneralment jinftiehem fis-sens tal-ksib tal-benefiċċji tax-xogħlijiet jew is-servizzi inkwistjoni li mhux dejjem jirrikjedi t-trasferiment tas-sjieda lill-awtoritajiet kontraenti jew lill-entitajiet kontraenti. Barra minn hekk, is-sempliċiment finanzjar ta’ attività, li ta’ spiss ikun marbut mal-obbligu ta' rimborż tal-ammonti riċevuti meta dawn ma jintużawx għall-finijiet maħsuba, normalment ma jaqax taħt din id-Direttiva. (10) Barra minn hekk, inħolqot il-ħtieġa li jiġi ċċarat x’għandu jinftiehem bħala akkwist wieħed, bl-effett li l-valur aggregat tal-konċessjonijiet kollha konklużi għall-finijiet ta’ dan l-akkwist għandu jittieħed inkunsiderazzjoni fir-rigward tal-limiti stabbiliti ta’ din id-Direttiva, filwaqt li l-akkwist għandu jiġi riklamat bħala ħaġa sħiħa, possibbilment maqsum f’lottijiet. Il-kunċett ta' akkwist wieħed jinkludi l-provvisti, ix-xogħlijiet u s-servizzi kollha meħtieġa biex jitwettaq proġett partikolari. Indikazzjonijiet għall-eżistenza ta’ proġett wieħed jistgħu pereżempju jikkonsistu f’ippjanar u konċepiment ġenerali minn qabel mill-awtorità kontraenti, il-fatt li l-elementi differenti mixtrija jissodisfaw funzjoni ekonomika u teknika waħda jew li huma b'xi mod ieħor loġikament interkonnessi. (11) Sabiex jiġi żgurat ftuħ reali tas-suq u bilanċ ġust fl-applikazzjoni tar-regoli tal-għoti tal-konċessjonijiet fis-setturi tas-servizzi tal-ilma, l-enerġija, it-trasport u postali huwa meħtieġ li l-entitajiet koperti jiġu identifikati fuq bażi li mhijiex l-istatus legali tagħhom. Għalhekk, għandu jiġi żgurat, li ma jiġix preġudikat it-trattament indaqs tal-entitajiet kontraenti li joperaw fis-settur pubbliku u ta’ dawk li joperaw fis-settur privat. Huwa wkoll meħtieġ li jiġi żgurat, f’konformità mal-Artikolu 345 tat-Trattat, li ma jiġux preġudikati r-regoli li jirregolaw is-sistema tas-sjieda tal-proprjetà fl-Istati Membri. (12) Il-konċessjonijiet jistgħu jingħataw mill-entitajiet kontraenti bl-iskop li jintlaħqu r-rekwiżiti ta’ diversi attivitajiet, li possibbilment huma suġġetti għal reġimi legali differenti. Għandu jiġi ċċarat li r-reġim legali applikabbli għal konċessjoni waħda maħsuba li tkopri diversi attivitajiet għandu jkun soġġett għar-regoli applikabbli għall-attività li għaliha tkun maħsuba prinċipalment. Id-determinazzjoni tal-attività li għaliha l-konċessjoni tkun prinċipalment maħsuba tista’ tkun ibbażata fuq analiżi tar-rekwiżiti li l-konċessjoni speċifika trid tilħaq, imwettqa mill-entità kontraenti bil-għan li jiġi estimat il-valur tal-konċessjoni u biex jitfasslu d-dokumenti tal-għoti tal-konċessjoni. F 'ċerti każijiet, jista' jkun oġġettivament impossibbli li jiġi stabbilit għal liema attività il-konċessjoni hija maħsuba prinċipalment. Ir-regoli applikabbli għall-każijiet bħal dawn għandhom jiġu indikati. (13) Huwa xieraq li jiġu jesklużi mill-ambitu ta’ din id-Direttiva ċerti konċessjonijiet ta' servizzi mogħtija lil operatur ekonomiku li huwa stess ikun awtorità kontraenti jew entità kontraenti fuq il-bażi ta' dritt esklussiv li dak l-operatur igawdi skont il-liġi nazzjonali jew att amministrattiv ippublikat u li jkun ingħata skont it-Trattat u l-leġiżlazzjoni settorjali tal-Unjoni dwar il-ġestjoni tan-networks tal-infrastruttura relatata mal-attivitajiet stipulati fl-Anness III, billi tali dritt esklussiv jagħmilha impossibbli li tiġi segwita proċedura kompetittiva għall-għoti. B'deroga u mingħajr preġudizzju għall-konsegwenzi legali tal-esklużjoni ġenerali mill-ambitu ta 'din id-Direttiva, il-konċessjonijiet kif definit fl-Artikolu 8(1) għandhom ikunu suġġetti għall-obbligu ta' pubblikazzjoni ta' avviż tal-għoti ta' konċessjoni sabiex tkun żgurata t-trasparenza bażika sakemm il-kondizzjonijiet ta' din it-trasparenza ma jkunux previsti fil-leġiżlazzjoni settorjali. (14) Huwa xieraq li jiġu esklużi ċerti konċessjonijiet ta’ servizzi u xogħlijiet mogħtija lil impriżi assoċjati ma' entitajiet kontraenti, li jkollhom bħala l-attività prinċipali tagħhom l-għoti ta’ dawn is-servizzi jew xogħlijiet lill-grupp li jagħmlu parti minnu, aktar milli joffruhom fis-suq. Huwa xieraq ukoll li jiġu esklużi ċerti konċessjonijiet ta’ servizz u xogħlijiet mogħtija minn entità kontraenti lil impriża konġunta li hija magħmula minn għadd ta’ entitajiet kontraenti għall-għan li jitwettqu attivitajiet koperti minn din id-Direttiva u li l-entità hija parti minnhom. Madankollu, huwa xieraq li jiġi żgurat li din l-esklużjoni ma toħloqx distorsjoni fil-kompetizzjoni għall-benefiċċju tal-impriżi jew l-impriżi konġunti li huma assoċjati mal-entitajiet kontraenti; huwa xieraq li jiġi pprovdut sett adegwat ta’ regoli, b’mod partikolari fir-rigward tal-limiti massimi li fihom l-impriżi jistgħu jiksbu parti mill-fatturat tagħhom mis-suq u li ’l fuq minnhom jistgħu jitilfu l-possibbiltà li jingħataw konċessjonijiet mingħajr sejħa għall-kompetizzjoni, il-kompożizzjoni ta’ tali impriżi konġunti u l-istabbiltà tar-rabtiet bejn dawn l-impriżi konġunti u l-entitajiet kontraenti li huma magħmula minnhom. (15) Din id-Direttiva m'għandhiex tapplika għal konċessjonijiet mogħtija minn entitajiet kontraenti u maħsuba biex jippermettu t-twettiq ta' attività msemmija fl-Anness III jekk, fl-Istat Membru fejn issir din l-attività, tkun direttament esposta għall-kompetizzjoni fis-swieq li l-aċċess għalihom ma jkunx limitat, kif stabbilita skont il-proċedura prevista għal dan il-għan skont l-Art. 27 u 28 tad-Direttiva [attwalment 2004/17/KE]. Din il-proċedura għandha tipprovdi ċertezza legali għall-entitajiet ikkonċernati, kif ukoll proċess xieraq ta’ teħid ta’ deċiżjonijiet, filwaqt li tiżgura applikazzjoni uniformi tal-liġi tal-Unjoni f’dan il-qasam, f’terminu qasir ta’ żmien. (16) Din id-Direttiva ma tapplikax għall-għoti ta' konċessjonijiet imwettaq minn organizzazzjonijiet internazzjonali f'isimhom stess u għalihom infushom. Hemm, madankollu, il-ħtieġa li jiġi ċċarat sa liema punt huwa xieraq li din id-Direttiva tiġi applikata għall-għoti ta' konċessjonijiet regolati minn regoli internazzjonali speċifiċi. (17) Hemm inċertezza legali konsiderevoli dwar kemm il-kooperazzjoni bejn awtoritajiet pubbliċi għandha tiġi koperta b'regoli dwar l-għoti ta' konċessjonijiet. Il-ġurisprudenza rilevanti tal-Qorti tal-Ġustizzja tal-Unjoni Ewropea hija interpretata b’mod differenti fost l-Istati Membri u anki fost l-awtoritajiet kontraenti jew ċerti entitajiet kontraenti. Għaldaqstant huwa neċessarju li jiġi ċċarat f’liema każijiet, il-konċessjonijiet konklużi bejn dawn l-awtoritatijiet kontraenti mhumiex soġġetti għall-applikazzjoni tar-regoli tal-għoti tal-konċessjonjiet pubbliċi. Din il-kjarifika għandha tkun iggwidata mill-prinċipji stabbiliti fil-ġurisprudenza rilevanti tal-Qorti tal-Ġustizzja. Il-fatt biss li ż-żewġ partijiet għal ftehim ikunu huma stess awtoritajiet kontraenti jew entitajiet kontraenti skont l-Art. 4 (1) (1) ma għandux bħala tali jeskludi l-applikazzjoni ta' regoli għall-għoti ta' konċessjonijiet. Madankollu, l-applikazzjoni ta' regoli tal-għoti ta' konċessjonijiet ma għandhiex tinterferixxi mal-libertà tal-awtoritajiet pubbliċi li jiddeċiedu kif jorganizzaw il-mod li bih iwettqu l-kompiti tagħhom ta’ servizz pubbliku. Konċessjonijiet mogħtija lil entitajiet kontrollati jew kooperazzjoni għall-eżekuzzjoni konġunta tal-kompiti ta’ servizz pubbliku tal-awtoritajiet jew l-entitajiet kontraenti parteċipanti għandhom għalhekk jiġu eżentati mill-applikazzjoni tar-regoli jekk jiġu ssodisfatti il-kundizzjonijiet stabbiliti f’din id-Direttiva. Din id-Direttiva għandu jkollha l-għan li tiżgura li kull kooperazzjoni eżentata bejn l-awtoritajiet pubbliċi ma tikkawżax distorsjoni fil-kompetizzjoni fir-rigward tal-atturi ekonomiċi privati. Lanqas il-parteċipazzjoni ta’ awtorità kontraenti bħala offerent fi proċedura għall-għoti ta’ kuntratt pubbliku ma għandha tikkawża kwalunkwe distorsjoni fil-kompetizzjoni. (18) Sabiex tiżgura riklamar adegwat ta' konċessjonijiet ta' xogħlijiet u servizzi 'l fuq minn ċertu valur mogħtija minn entitajiet kontraenti u minn awtoritajiet kontraenti, l-għoti ta' kuntratti bħal dawn għandu jkun preċedut b'pubblikazzjoni obbligatorja ta' avviż ta' konċessjoni f'Il-Ġurnal Uffiċjali tal-Unjoni Ewropea. Il-limiti għandhom jirriflettu interess transkonfinali ċar għall-konċessjonijiet għall-operaturi ekonomiċi li jkunu jinsabu fi Stati Membri oħra. Sabiex jiġi kkalkulat il-valur ta’ konċessjoni ta’ servizzi, għandu jiġi kkunsidrat il-valur estimat tas-servizzi kollha li għandhom jiġu pprovduti mill-konċessjonarju mill-perspettiva ta’ offerent potenzjali. (19) Fid-dawl tal-effetti detrimentali fuq il-kompetizzjoni, l-għoti ta' konċessjonijiet mingħajr pubblikazzjoni minn qabel għandhom ikunu permessi biss f’ċirkustanzi eċċezzjonali ħafna. Din l-eċċezzjoni għandha tiġi llimitata għal każijiet fejn huwa ċar mill-bidu nett li pubblikazzjoni ma twassalx għal aktar kompetizzjoni, notevolment għaliex oġġettivament hemm operatur ekonomiku wieħed biss li jista' jwettaq il-konċessjoni. Sitwazzjonijiet ta' esklussività oġġettiva biss jistgħu jiġġustifikaw l-għoti ta' konċessjoni mingħajr pubblikazzjoni lil xi operatur ekonomiku, fejn is-sitwazzjoni ta’ esklussività ma tkunx inħolqot mill-awtorità jew l-entità kontraenti nnifisha fid-dawl tal-proċedura futura tal-għoti, u fejn m'hemm l-ebda sostitut adegwat, li d-disponibbiltà tiegħu trid tiġi vvalutata bir-reqqa. (20) Reviżjoni tal-hekk imsejħa servizzi ta' prijorità u mhux ta' prijorità (servizzi “A” u “B”) mill-Kummissjoni wriet li mhuwiex ġustifikat li tiġi ristretta l-applikazzjoni sħiħa tal-liġi tal-akkwist għal grupp limitat ta 'servizzi. Bħala riżultat, din id-Direttiva għandha tapplika għal għadd ta 'servizzi (bħal servizzi ta' catering u tad-distribuzzjoni tal-ilma), li t-tnejn urew potenzjal għall-kummerċ transkonfinali. (21) Fid-dawl tar-riżultati tal-evalwazzjoni mwettqa mill-Kummissjoni dwar ir-riforma tar-regoli tal-akkwist pubbliku huwa xieraq li jiġu esklużi mill-applikazzjoni sħiħa ta 'din id-Direttiva biss dawk is-servizzi li jkollhom dimensjoni transkonfinali limitata, jiġifieri l-hekk imsejħa servizzi lill-persuna bħal ċerti servizzi soċjali, tas-saħħa u edukattivi. Dawn is-servizzi jingħataw f’kuntest partikolari li jvarja ħafna fost l-Istati Membri, minħabba tradizzjonijiet kulturali differenti. Għalhekk għandu jiġi stabbilit reġim speċifiku għall-konċessjoni ta' dawn is-servizzi li jqis l-fatt li huma qed jiġu rregolati għall-ewwel darba. Obbligu li jippubblikaw avviż ta’ informazzjoni minn qabel u avviż tal-għoti ta' konċessjoni ta' kwalunkwe konċessjoni b' valur daqs jew akbar minn il-limiti stabbiliti f’din id-Direttiva huwa mod adegwat sabiex tingħata informazzjoni dwar opportunitajiet ta’ negozju lil offerenti potenzjali kif ukoll dwar l-għadd u t-tip ta' kuntratti mogħtija lill-partijiet interessati kollha. Barra minn hekk, l-Istati Membri għandhom jistabbilixxu miżuri xierqa b'referenza għall-għoti ta' kuntratti ta' konċessjoni għal dawn is-servizzi immirat li jiżguraw konformità mal-prinċipji tat-trasparenza u t-trattament ugwali ta’ operaturi ekonomiċi filwaqt li jippermettu lill-awtoritajiet kontraenti u l-entitajiet kontraenti jqisu l-ispeċifiċitajiet tas-servizzi inkwistjoni. L-Istati Membri għandhom jiżguraw li l-awtoritajiet kontraenti u l-entitajiet kontraenti jistgħu jqisu l-ħtieġa li jiżguraw il-kwalità, il-kontinwità, l-aċċessibbiltà, id-disponibbiltà u l-komprensività tas-servizzi, l-bżonnijiet speċifiċi ta' kategoriji differenti ta' utenti, l-involviment u l-għoti tas-setgħa lill-utenti u l-innovazzjoni. (22) Fid-dawl tal-importanza tal-kuntest kulturali u s-sensittività ta’ dawn is-servizzi, l-Istati Membri għandhom jingħataw diskrezzjoni wiesgħa li jorganizzaw l-għażla tal-fornituri ta’ servizzi bil-mod li jidhrilhom li jkun l-iżjed xieraq. Ir-regoli ta' din id-Direttiva ma jzommux lill-Istati Membri milli japplikaw kriterji speċifiċi ta' kwalità għall-għażla tal-fornituri tas-servizz, bħall-kriterji stipulati fil-Qafas tal-Kwalità Ewropea għas-Servizzi Soċjali tal-Kumitat tal-Protezzjoni Soċjali tal-Unjoni Ewropea volontarju. L-Istati Membri u/jew l-awtoritajiet pubbliċi jibqgħu liberi li jipprovdu dawn is-servizzi huma stess jew li jorganizzaw is-servizzi soċjali b’mod li ma jġibx miegħu l-konklużjoni ta' konċessjonijiet, pereżempju permezz tas-sempliċi finanzjament ta’ dawn is-servizzi jew bl-għoti ta’ liċenzji jew awtorizzazzjonijiet lill-operaturi ekonomiċi kollha li jissodisfaw il-kundizzjonijiet stabbiliti minn qabel mill-awtorità jew l-entità kontraenti, mingħajr l-ebda limitu jew kwota, sakemm tali sistema tiżgura riklamar suffiċjenti u tikkonforma mal-prinċipji tat-trasparenza u n-nondiskriminazzjoni. (23) Sabiex ikun possibbli għall-operaturi kollha interessati li jissottomettu applikazzjonijiet u offerti, l-awtoritajiet kontraenti u l-entitajiet kontraenti għandhom ikunu obbligati jirrispettaw limitu ta’ żmien minimu biex jirċievu dawn l-applikazzjonijiet. (24) L-għażla u l-applikazzjoni ta’ kriterji tal-għażla proporzjonali, nondiskriminatorji u ekwi hija kruċjali għall-aċċess effettiv tal-operaturi ekonomiċi għall-opportunitajiet ekonomiċi relatati mal-konċessjonijiet. B’mod partikolari, il-possibbiltà li kandidat jiddependi fuq il-kapaċitajiet ta’ entitajiet oħra tista’ tkun deċiżiva sabiex tippermetti l-parteċipazzjoni ta’ impriżi żgħar u medji. Għalhekk, huwa xieraq li jiġi previst li l-kriterji tal-għażla jkunu relatati esklużivament mal-kapaċità teknika, finanzjarja u ekonomika tal-operaturi, jiġu mħabbra fl-avviż ta’ konċessjoni u ma jistgħux jipprekludu operatur ekonomiku milli jiddependi fuq il-kapaċitajiet ta’ entitajiet oħra, irrispettivament min-natura legali tar-rabtiet tiegħu ma’ dawk l-entitajiet, jekk dan juri lill-awtorità jew lill-entità kontraenti li huwa se jkollu għad-dispożizzjoni tiegħu r-riżorsi meħtieġa. (25) Sabiex ikunu żgurati t-trasparenza u trattament ugwali, il-kriterji għall-għoti tal-konċessjonijiet għandhom dejjem jikkonformaw ma' standards ġenerali. Dawn għandhom jiġu żvelati lill-offerenti potenzjali minn qabel, ikunu relatati mas-suġġett tal-kuntratt u m'għandhomx joffru lill-awtorità jew lill-entità kontraenti libertà tal-għażla mingħajr restrizzjonijiet. Għandhom jiżguraw il-possibilità ta’ kompetizzjoni effettiva u għandhom ikunu akkumpanjati minn rekwiżiti li jippermettu li tiġi verifikata b’mod effettiv l-informazzjoni pprovduta mill-offerenti. Sabiex jikkonformaw ma' dawn l-istandards filwaqt li jtejbu ċ-ċertezza legali, l-Istati Membri jistgħu jipprevedu l-użu tal-kriterju tal-aktar offerta ekonomikament vantaġġuża. (26) Fejn l-awtoritajiet kontraenti u l-entitajiet kontraenti jagħżlu li jagħtu konċessjoni lill-aktar offerta ekonomikament vantaġġjuża, huma għandhom jiddeterminaw il-kriterji ekonomiċi u ta' kwalità li fuq il-bażi tagħhom huma jivvalutaw l-offerti sabiex jidentifikaw liema waħda toffri l-aħjar valur għall-flus. Id-determinazzjoni ta’ dawn il-kriterji tiddependi fuq is-suġġett tal-kuntratt billi dawn għandhom jippermettu l-valutazzjoni tal-livell tal-prestazzjoni offerta minn kull offerta fid-dawl tas-suġġett tal-konċessjoni, kif definit fl-ispeċifikazzjonijiet tekniċi u l-valur għall-flus ta’ kull offerta li ser titqies. (27) Il-konċessjonijiet huma normalment arranġamenti fit-tul u kumplessi fejn il-kuntrattur jassumi r-responsabbiltajiet u r-riskji li tradizzjonalment iġorru l-awtoritajiet kontraenti u l-entitajiet kontraenti u li normalment jaqgħu taħt il-mandat tagħhom. Għal din ir-raġuni, l-awtoritajiet jew l-entitajiet kontraenti għandhom iżommu marġni ta’ flessibbiltà fl-organizzazzjoni tal-proċess tal-għoti, li jinvolvi wkoll il-possibilità li jiġi nnegozjat il-kontenut tal-kuntratt mal-kandidati. Madankollu, sabiex jiġi żgurat trattament ugwali u trasparenza matul il-proċedura tal-għoti, huwa xieraq li jiġu pprovduti ċerti rekwiżiti rigward l-istruttura tal-proċedura tal-għoti, inklużi n-negozjati, it-tixrid tal-informazzjoni u d-disponibbiltà ta' reġistri bil-miktub. Huwa meħtieġ ukoll li jiġi pprovdut li ma għandux ikun hemm devjazzjoni mit-termini inizjali tal-avviż tal-konċessjoni, sabiex jiġi evitat it-trattament inġust ta’ kwalunkwe kandidat potenzjali. (28) L-ispeċifikazzjonijiet tekniċi stabbiliti mill-awtoritajiet kontraenti u mill-entitajiet kontraenti jeħtieġ li jippermettu li l-għoti tal-konċessjoni jkun miftuħ għall-kompetizzjoni. Għal dak il-għan, għandu jkun possibbli li jintefgħu offerti li jirriflettu diversità ta’ soluzzjonijiet tekniċi biex b’hekk jinkiseb livell suffiċjenti ta’ kompetizzjoni. Konsegwentement, l-ispeċifikazzjonijiet tekniċi għandhom jiġu abbozzati b’tali mod li jiġi evitat tnaqqis b’mod artifiċjali fil-kompetizzjoni permezz ta’ rekwiżiti li jiffavorixxu lil xi operatur ekonomiku speċifiku billi jirriflettu l-karatteristiċi ewlenin tal-provvisti, is-servizzi jew ix-xogħlijiet li normalment joffri dak l-operatur ekonomiku. It-tfassil tal-ispeċifikazzjonijiet tekniċi f’termini ta’ rekwiżiti ta’ prestazzjoni u funzjonali ġeneralment jippermetti li dan l-għan jintlaħaq bl-aħjar mod possibbli u jiffavorixxi l-innovazzjoni. Fejn issir referenza għal standard Ewropew jew, fin-nuqqas tiegħu, għal standard nazzjonali, l-awtoritajiet jew l-entitajiet kontraenti għandhom jikkunsidraw offerti bbażati fuq arranġamenti ekwivalenti. Sabiex juru ekwivalenza, l-offerenti jistgħu jiġu obbligati li jipprovdu evidenza vverifikata minn parti terza; madankollu, għandhom ikunu permessi wkoll mezzi xierqa oħra ta’ prova bħal, dossier tekniku tal-manifattur meta l-operatur ekonomiku konċernat ma jkollux aċċess għal dawn iċ-ċertifikati jew ir-rapporti tat-testijiet, jew ma jkollu l-ebda possibbiltà li jiksibhom fil-limiti taż-żmien rilevanti. (29) Fl-ispeċifikazzjonijiet tekniċi u l-kriterji tal-għoti, l-awtoritajiet kontraenti u l-entitajiet kontraenti għandhom jitħallew jirreferu għal proċess ta' produzzjoni speċifiċi, għal mod speċifiku ta’ provvista ta’ servizzi, jew għal proċess speċifiku għal kwalunkwe stadju ieħor taċ-ċiklu tal-ħajja ta' prodott jew servizz, sakemm dawn ikunu marbuta mas-suġġett tal-konċessjoni. Sabiex jintegraw aħjar il-konsiderazzjonijiet soċjali fl-għoti tal-konċessjonijiet, ix-xerreja jistgħu wkoll jitħallew jinkludu, fil-kriterji tal-għoti, karatteristiċi marbuta għall-kundizzjonijiet tax-xogħol. Madankollu, fejn l-awtoritajiet kontraenti jew entitajiet kontraenti jużaw l-aktar offerta ekonomikament vantaġġjuża, dawn il-kriterji jistgħu jirrelataw biss mal-kundizzjonijiet tax-xogħol tal-persuni li jipparteċipaw direttament fil-proċess tal-produzzjoni jew il-forniment inkwistjoni. Dawk il-karatteristiċi jistgħu jirrigwardaw biss il-protezzjoni tas-saħħa tal-persunal involut fil-proċess tal-produzzjoni jew tiffavorixxi l-integrazzjoni soċjali ta’ persuni żvantaġġati jew membri ta' gruppi vulnerabbli fost il-persuni inkarigati li jwettqu l-kuntratt, inkluża l-aċċessibbiltà għall-persuni b’diżabilità. F'dan il-każ, kwalunkwe kriterju tal-għoti li jinkludi dawk il-karatteristiċi għandu fi kwalunkwe każ jibqa' limitat għal karatteristiċi li jkollhom konsegwenzi immedjati fuq il-membri tal-persunal fl-ambjent tax-xogħol tagħhom. Għandhom jiġu applikati skont id-Direttiva 96/71/KE tal-Parlament Ewropew u tal-Kunsill tas-16 ta 'Diċembru 1996 dwar l-impjieg ta' ħaddiema fil-qafas ta' prestazzjoni ta' servizzi[10] u b'mod li ma jkunx direttament jew indirettament jiddiskrimina kontra operaturi ekonomiċi minn Stati Membri oħra jew minn pajjiżi terzi li huma Partijiet għall-Ftehim jew għal Ftehimiet ta' Kummerċ Ħieles li fih l-Unjoni tkun parti. L-awtoritajiet kontraenti u l-entitajiet kontraenti għandha wkoll, fejn dawn jużaw il-kriterju tal-offerta l-aktar vantaġġuża ekonomikament, jitħallew jużaw bħala kriterju għal-għoti ta' kuntratt l-organizzazzjoni, il-kwalifiki u l-esperjenza tal-persunal assenjat biex iwettaq il-konċessjoni konċernata, peress li dan jista' jaffettwa l-kwalità tal-prestazzjoni tal-konċessjoni u, bħala riżultat, il-valur ekonomiku tal-offerta. (30) Il-mezzi elettroniċi tal-informazzjoni u l-komunikazzjoni jistgħu jissimplifikaw sew il-pubblikazzjoni tal-kuntratti u jżidu l-effiċjenza u t-trasparenza tal-proċessi tal-għoti tal-konċessjonijiet. Dawn għandhom isiru l-mezz standard ta’ komunikazzjoni u ta' skambju ta’ informazzjoni fil-proċeduri tal-għoti ta’ konċessjonijiet. L-użu tal-mezzi elettroniċi jista’ jwassal ukoll biex jiġi ffrankat il-ħin. Bħala riżultat, għandha ssir dispożizzjoni għat-tnaqqis tal-perjodi minimi meta jintużaw il-mezzi elettroniċi, soġġett, madankollu, għall-kundizzjoni li jkunu kompatibbli mal-mod speċifiku ta’ trażmissjoni previst mil-livell tal-Unjoni. Barra minn hekk, il-mezzi elettroniċi tal-informazzjoni u l-komunikazzjoni inklużi funzjonalitajiet xierqa jistgħu jippermettu lill-awtoritajiet kontraenti u lill-entitajiet kontraenti jevitaw, jidentifikaw u jikkoreġu żbalji li jseħħu matul il-proċeduri tal-akkwist. (31) Awtoritajiet kontraenti u entitajiet kontraenti minn Stati Membri differenti jistgħu jkunu interessati jikkooperaw kif ukoll fl-għoti konġunt ta' konċessjonijiet pubbliċi sabiex jieħdu l-aħjar benefiċċju mill-potenzjal tas-suq intern f’termini ta’ ekonomiji ta' skala u l-qsim tar-riskji u l-benefiċċji, speċjalment għal proġetti innovattivi li jinvolvu ammont akbar ta’ riskju minn dak li raġonevolment tista' ġġor awtorità kontraenti jew entità kontraenti waħda. Għalhekk għandhom jiġu stabbiliti regoli ġodda dwar l-għoti konġunt ta' konċessjoni transkonfinali li jagħżlu l-liġi applikabbli biex jiffaċilitaw l-organizzar ta’ għoti konġunt ta' konċessjonijiet pubbliċi transkonfinali. Barra minn hekk, l-awtoritajiet kontraenti u l-entitajiet kontraenti minn Stati Membri differenti jistgħu jistabbilixxu korpi legali konġunti stabbiliti skont il-liġi nazzjonali jew tal-Unjoni. Għandhom jiġu stabbiliti regoli speċifiċi għal tali forma ta’ għoti ta' konċessjoni konġunta. (32) Il-liġijiet, ir-regolamenti u l-ftehimiet kollettivi, kemm fil-livell nazzjonali kif ukoll fil-livell tal-Unjoni Ewropea, li huma fis-seħħ fl-oqsma tal-kundizzjonijiet tal-impjieg u s-sigurtà fuq il-post tax-xogħol għandhom japplikaw matul it-twettiq ta’ konċessjoni, sakemm dawn ir-regoli, u l-applikazzjoni tagħhom, jikkonformaw mal-liġi tal-Unjoni. F’sitwazzjonijiet transkonfinali, fejn ħaddiema minn Stat Membru jipprovdu servizzi fi Stat Membru ieħor għall-iskop tat-twettiq ta’ konċessjoni, id-Direttiva 96/71/KE tal-Parlament Ewropew u tal-Kunsill tas-16 ta’ Diċembru 1996 dwar l-impjieg ta’ ħaddiema fil-qafas ta’ prestazzjoni ta’ servizzi[11] tistipula l-kundizzjonijiet minimi li għandhom jiġu osservati mill-pajjiż ospitanti fir-rigward ta’ dawn il-ħaddiema stazzjonati. (33) Ma għandhomx jingħataw konċessjonijiet lill-operaturi ekonomiċi li jkunu pparteċipaw f’organizzazzjoni kriminali jew li jkunu nstabu ħatja ta’ korruzzjoni, frodi għad-detriment tal-interessi finanzjarji tal-Unjoni jew ħasil tal-flus. In-nuqqas ta’ ħlas ta’ taxxi jew ta’ kontribuzzjonijiet tas-sigurtà soċjali għandu jiġi sanzjonat ukoll b’esklużjoni mandatorja fil-livell tal-Unjoni. Barra minn hekk, l-awtoritajiet u l-entitajiet kontraenti għandhom jingħataw il-possibbiltà li jeskludu kandidati jew offerenti minħabba vjolazzjonijiet serji tal-liġi tal-Unjoni jew tal-liġi nazzjonali bil-għan li jipproteġu l-interessi pubbliċi kompatibbli mat-Trattat jew fejn l-operatur ekonomiku jkun wera nuqqasijiet sinifikanti jew persistenti fit-twettiq ta' konċessjoni jew konċessjonijiet preċedenti ta' natura simili mal-istess awtorità kontraenti jew entità kontraenti. (34) Huwa neċessarju li jiġu ċċarati l-kundizzjonijiet skont liema, il-modifiki ta’ konċessjoni matul it-twettiq tagħha jkunu jeħtieġu proċedura ġdida tal-għoti, filwaqt li tiġi kkunsidrata l-ġurisprudenza rilevanti tal-Qorti tal-Ġustizzja tal-Unjoni Ewropea. Proċedura ġdid tal-għoti tkun meħtieġa fil-każ ta' bidla materjali fil-konċessjoni inizjali, li turi l-intenzjoni tal-partijiet li jinnegozjaw mill-ġdid termini jew kondizzjonijiet essenzjali ta' dik il-konċessjoni. B’mod partikolari dan ikun il-każ jekk il-kundizzjonijiet emendati kien ikollhom influwenza fuq l-eżitu tal-proċedura, li kieku dawn kienu parti mill-proċedura inizjali. Estensjoni eċċezzjonali u temporanja tat-terminu tal-konċessjoni strettament bil-għan li jiżguraw l-kontinwità tal-forniment tas-servizz sakemm iseħħ għoti ta' konċessjoni ġdid m'għandux normalment jikkwalifika bħala bidla materjali fil-konċessjoni inizjali. (35) L-awtoritajiet kontraenti u l-entitajiet kontraenti jistgħu jiġu ffaċċjati b’ċirkostanzi esterni li ma setgħux jipprevedu meta taw il-konċessjoni. F’dan il-każ, huwa meħtieġ ċertu grad ta’ flessibilità biex il-konċessjoni tiġi adattata għal dawn iċ-ċirkostanzi mingħajr il-bżonn ta’ proċedura tal-għoti ġdida. Il-kunċett ta' ċirkustanzi li awtorità kontraenti jew l-entità kontraenti diliġenti ma setgħux jipprevedu tirreferi għal dawk ċirkostanzi li ma setgħux jiġu mbassra minkejja preparazzjoni raġonevolment diliġenti tal-għoti inizjali mill-awtorità kontraenti jew mill-entità kontraenti, meta jitqiesu l-mezzi disponibbli tagħha, in-natura u l-karatteristiċi tal-proġett speċifiku, il-prassi tajba fil-qasam inkwistjoni u l-ħtieġa li tkun żgurata relazzjoni xierqa bejn ir-riżorsi użati fil-preparazzjoni tal-għoti u l-valur prevedibbli tagħha. Madankollu, dan ma jistax japplika fil-każijiet fejn modifika tirriżulta f’alterazzjoni tan-natura tal-akkwist ġenerali, pereżempju billi jiġu sostitwiti x-xogħlijiet, il-provvisti jew is-servizzi li jridu jiġu akkwistati b’xi ħaġa differenti jew billi jinbidel fundamentalment it-tip ta’ akkwist, minħabba li, f’sitwazzjoni bħal din, wieħed jista’ jassumi li jkun hemm influwenza ipotetika fuq ir-riżultat. (36) F’konformità mal-prinċipji tat-trattament ugwali u tat-trasparenza, l-offerent magħżul ma għandux jiġi sostitwit minn operatur ekonomiku ieħor mingħajr ma l-konċessjoni terġa’ tinfetaħ mill-ġdid għall-kompetizzjoni. Madankollu, l-offerent rebbieħ li jkun qed iwettaq il-konċessjoni jista' jgħaddi minn ċerti bidliet strutturali matul it-twettiq tal-konċessjoni, bħal riorganizzazzjonijiet purament interni, fużjonijiet u akkwisti jew insolvenza jew jiġi sostitwit fuq il-bażi ta' klawsola kuntrattwali magħrufa mal-offerenti kollha u konformi mal-prinċipji tat-trattament ugwali u t-trasparenza. Tali bidliet strutturali ma għandhomx awtomatikament jirrikjedu proċeduri ġodda tal-akkwist għall-konċessjonijiet kollha li tkun qed twettaq dik l-impriża. (37) Awtoritajiet kontraenti jew entitajiet kontraenti għandu jkollhom il-possibbiltà li jipprevedu modifiki għal konċessjoni fil-kuntratt tal-konċessjoni nnifsu, permezz ta' klawsoli ta' reviżjoni li ma għandhomx jagħtuhom diskrezzjoni illimitata. Għaldaqstant, din id-Direttiva għandha tistabbilixxi sa liema punt jistgħu jiġu previsti modifiki għall-konċessjoni inizjali. (38) Għandha tiġi ddelegata lill-Kummissjoni s-setgħa li tadotta atti skont l-Artikolu 290 tat-Trattat fir-rigward ta’ għadd ta’ elementi mhux essenzjali ta’ din id-Direttiva sabiex ikun hemm adattament rapidu għall-iżviluppi tekniċi u ekonomiċi. Fil-fatt, id-dettalji u l-karatteristiċi tekniċi tat-tagħmir għall-irċevuta elettronika għandhom jinżammu aġġornati mal-iżviluppi teknoloġiċi u l-ħtiġijiet amministrattivi; huwa wkoll meħtieġ li l-Kummissjoni tingħata s-setgħa li tagħmel standards tekniċi obbligatorji għall-komunikazzjoni elettronika sabiex tiġi żgurata l-interoperabilità tal-formati, il-proċessi u l-messaġġar tekniċi fil-proċeduri tal-għoti tal-konċessjonijiet li jsiru permezz ta’ mezzi elettroniċi ta’ komunikazzjoni b’kunsiderazzjoni tal-iżviluppi teknoloġiċi u l-ħtiġijiet amministrattivi; Barra minn dan, il-lista tal-atti leġiżlattivi tal-Unjoni li jistabbilixxu metodoloġiji komuni għall-kalkolu tal-ispejjeż taċ-ċiklu tal-ħajja għandha tiġi adattata malajr biex tinkorpora l-miżuri adottati fuq bażi settorjali. Sabiex jiġu sodisfatti dawn il-bżonnijiet, il-Kummissjoni għandha tingħata s-setgħa li żżomm il-lista tal-atti leġiżlattivi, fosthom il-metodoloġiji LCC, aġġornati. (39) Sabiex tiġi żgurata protezzjoni ġudizzjarja adegwata tal-kandidati u l-offerenti fil-proċeduri tal-għoti ta’ konċessjonijiet, kif ukoll biex isir effettiv l-infurzar tar-regoli ta’ din id-Direttiva u tal-prinċipji tat-Trattat, id-Direttiva tal-Kunsill 89/665/KEE dwar il-koordinazzjoni tal-liġijiet, ir-regolamenti u d-dispożizzjonijiet amministrattivi rigward l-applikazzjoni tal-proċeduri ta’ reviżjoni għall-għoti ta’ kuntratti ta’ provvista pubblika u xogħlijiet pubbliċi[12] u d-Direttiva tal-Kunsill 92/13/KEE li tikkoordina l-liġijiet, ir-regolamenti u d-dispożizzjonijiet amministrattivi li jirrelataw għall-applikazzjoni tar-regoli Komunitarji dwar il-proċeduri ta’ akkwist ta’ entitajiet li joperaw fis-setturi tal-ilma, l-enerġija, it-trasport u t-telekomunikazzjoni[13] għandhom japplikaw ukoll għal konċessjonijiet ta’ servizzi u konċessjonijiet ta’ xogħlijiet mogħtija kemm minn awtoritajiet kontraenti kif ukoll minn entitajiet kontraenti. Id-direttivi 89/665/KEE u 92/13/KEE għandhom għalhekk jiġu emendati skont. (40) L-ipproċessar ta’ dejta personali skont din id-Direttiva għandu jiġi rregolat mid-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data personali u dwar il-moviment liberu ta’ dik id-data[14]. (41) Il-liġi tal-Unjoni dwar l-akkwist pubbliku teħtieġ li l-Istati Membri konsistentement u sistematikament jimmonitorjaw l-implimentazzjoni u t-tħaddim ta' dawk ir-regoli sabiex jiżguraw applikazzjoni uniformi u effiċjenti tal-liġi tal-Unjoni. Għalhekk, fejn l-Istati Membri jinnominaw awtorità nazzjonali waħda responsabbli għall-monitoraġġ, l-implimentazzjoni u l-kontroll tal-akkwist pubbliku, dik l-awtorità jista’ jkollha l-istess responsabbiltajiet rigward il-konċessjonijiet. Korp singolu b'kompiti ġenerali għandu jiżgura sorveljanza ġenerali tad-diffikultajiet ewlenin fl-implimentazzjoni u jissuġġerixxu rimedji xierqa għal problemi li jkunu l-aktar ta' natura strutturali. Dak il-korp jista’ wkoll jipprovdi informazzjoni immedjata dwar il-funzjonament tal-politika u n-nuqqasijiet potenzjali fil-leġiżlazzjoni u l-prattika nazzjonali, u b'hekk jikkontribwixxi biex jiġu identifikati soluzzjonijiet malajr u għat-titjib tal-proċeduri tal-għoti tal-konċessjonijiet. (42) Huwa ta’ importanza partikolari li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell ta’ esperti. Il-Kummissjoni, meta tipprepara u tfassal atti delegati, għandha tiżgura trażmissjoni simultanja, f'waqtha u xierqa tad-dokumenti rilevanti lill-Parlament Ewropew u lill-Kunsill. (43) Sabiex ikunu żgurati kundizzjonijiet uniformi għall-implimentazzjoni ta’ dan id-Direttiva; il-proċedura għat-tfassil u trasmissjoni tal-avviżi u għal bigħt u l-pubblikazzjoni tad-dejta msemmija fl-Annessi IV sa VI, il-Kummissjoni għandha tingħata s-setgħat biex temenda l-limiti implimentattivi. Dawn is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[15]. Għandha tintuża l-proċedura konsultattiva għall-adozzjoni ta’ dawn l-atti ta’ implimentazzjoni, li ma għandhom l-ebda impatt, la mil-lat finanzjarju u lanqas fuq in-natura u l-kamp ta’ applikazzjoni tal-obbligi li joħorġu minn din id-Direttiva. Għall-kuntrarju, dawn l-atti huma kkaratterizzati minn sempliċi għan amministrattiv u jservu biex jiffaċilitaw l-applikazzjoni tar-regoli stabbiliti b’din id-Direttiva. (44) B’konformità mad-Dikjarazzjoni Politika Konġunta tal-Istati Membri u l-Kummissjoni dwar id-dokumenti ta’ spjegazzjoni ta’ [data], l-Istati Membri ħadu l-impenn li f’ċerti każijiet ġustifikati, jakkumpanjaw in-notifika tal-miżuri ta’ traspożizzjoni tagħhom b’dokument jew aktar li jispjegaw ir-relazzjoni bejn il-komponenti ta’ Direttiva u l-partijiet korrispondenti ta’ strumenti ta’ traspożizzjoni nazzjonali. Fir-rigward ta’ din id-Direttiva, il-leġiżlatur iqis li t-trażmissjoni ta’ dawn id-dokumenti hija ġustifikata, ADOTTAW DIN ID-DEĊIŻJONI: Direttiva dwar il-konċessjonijiet Werrej TITOLU I: Definizzjonijiet, prinċipji ġenerali u Kamp ta' Applikazzjoni KAPITOLU I: Definizzjonijiet, prinċipji ġenerali u kamp ta' applikazzjoni TAQSIMA 1: Definizzjonijiet u Kamp ta' Applikazzjoni Artikolu 1: Suġġett u l-kamp ta’ applikazzjoni Artikolu 2: Definizzjonijiet Artikolu 3: Awtoritajiet kontraenti Artikolu 4: Entitajiet kontraenti Artikolu 5: Limiti Artikolu 6: Metodi għall-kalkolu tal-valur estimat ta’ konċessjoni Artikolu 7: Prinċipji ġenerali TAQSIMA II: ESKLUŻJONIJIET Artikolu 8: Esklużjonijiet applikabbli għall-konċessjonijiet mogħtija minn awtoritajiet kontraenti u entitajiet kontraenti Artikolu 9: Esklużjonijiet speċifiċi fil-qasam tat-telekomunikazzjoni Artikolu 10: Esklużjonijiet applikabbli għall-konċessjonijiet mogħtija minn entitajiet kontraenti Artikolu 11: Konċessjonijiet mogħtija lil impriża affiljata Artikolu 12: Konċessjonijiet mogħtija lil impriża konġunta jew lil entità kontraenti li tifforma parti minn impriża konġunta Artikolu 13: Notifika tal-informazzjoni Artikolu 14: Esklużjoni ta' attivitajiet li huma direttament esposti għall-kompetizzjoni Artikolu 15: Relazzjonijiet bejn l-awtoritajiet pubbliċi TAQSIMA III: Dispożizzjonijiet ġenerali Artikolu 16: Tul taż-żmien tal-konċessjoni Artikolu 17: Servizzi soċjali u servizzi speċifiċi oħrajn Artikolu 18: Konċessjonijiet mħallta Artikolu 19: Konċessjonijiet li jkopru diversi attivitajiet TAQSIMA IV: Sitwazzjonijiet speċifiċi Artikolu 20: Konċessjonijiet riżervati Artikolu 21: Servizzi ta’ riċerka u żvilupp KAPITOLU II: Prinċipji Artikolu 22: Operaturi ekonomiċi Artikolu 23: Nomenklaturi Artikolu 24: Kunfidenzjalità Artikolu 25: Regoli applikabbli għall-komunikazzjoni TITOLU II: REGOLI DWAR IL-KONĊESSJONIJIET KAPITOLU I: Pubblikazzjoni u Trasparenza Artikolu 26: Avviżi tal-konċessjonijiet Artikolu 27: Avviżi tal-għoti ta' konċessjonijiet Artikolu 28: Forma u manjiera ta’ pubblikazzjoni tal-avviżi Artikolu 29: Pubblikazzjoni fil-livell nazzjonali Artikolu 30: Disponibbiltà elettronika tad-dokumenti tal-konċessjonijiet KAPITOLU II: Twettiq tal-proċedura TAQSIMA 1: Konċessjonijiet konġunti, limiti ta’ żmien u speċifikazzjonijiet tekniċi Artikolu 31: Konċessjonijiet konġunti bejn awtoritajiet kontraenti jew entitajiet kontraenti minn Stati Membri differenti Artikolu 32: Speċifikazzjonijiet tekniċi Artikolu 33: Rapporti tat-test, ċeritifikazzjoni u mezzi oħra ta’ prova TAQSIMA II: GĦAŻLA TA’ PARTEĊIPANTI U L-GĦOTI TA’ KONĊESSJONIJIET Artikolu 34: Prinċipji ġenerali Artikolu 35: Garanziji proċedurali Artikolu 36: Selezzjoni u valutazzjoni kwalitattiva tal-kandidati Artikolu 37: Stipular ta’ limiti ta’ żmien Artikolu 38: Limiti ta' żmien għas-sottomissjoni ta' applikazzjonijiet għall-konċessjoni Artikolu 39: Kriterji għall-għoti ta' konċessjonijiet Artikolu 40: Ċiklu tal-ħajja u l-ispejjeż tul iċ-ċiklu tal-ħajja TITOLU III: Regoli dwar il-prestazzjoni tal-konċessjonijiet Artikolu 41: Sottokuntrattar Artikolu 42: Modifikazzjoni tal-konċessjonijiet matul it-terminu tagħhom Artikolu 43: Terminazzjoni ta' konċessjonijiet TITOLU IV: Modifikazzjonijiet tad-Direttivi dwar ir-rimedji fil-qasam tal-akkwist pubbliku Artikolu 44: Emendi għad-Direttiva 89/665/KEE Artikolu 45: Emendi għad-Direttiva 92/13/KEE TITOLU V: SETGĦAT DELEGATI, SETGĦAT TA’ IMPLIMENTAZZJONI U DISPOŻIZZJONIJIET FINALI Artikolu 46: Eżerċizzju tad-delega tas-setgħat Artikolu 47: Proċedura ta’ urġenza Artikolu 48: Proċedura tal-Kumitat Artikolu 49: Traspożizzjoni Artikolu 50: Dispożizzjonijiet transizzjonali Artikolu 51: Reviżjoni Artikolu 52: Dħul fis-seħħ Artikolu 53: Destinatarji ANNESSI ANNEX I: LISTA TAL-ATTIVITAJIET IMSEMMIJA FL-ARTIKOLU 2(5) ANNESS II: LISTA TAL-LEĠIŻLAZZJONI TAL-UNJONI MSEMMIJA FL-ARTIKOLU 40(4) ANNESS III: Attivitajiet eżerċitati minn entitajiet kontraenti kif imsemmi fl-Art. 4 ANNESS IV: INFORMAZZJONI LI GĦANDHA TIĠI INKLUŻA FL-AVVIŻI TAL-KONĊESSJONIJIET ANNESS V: INFORMAZZJONI LI GĦANDHA TIĠI INKLUŻA FL-AVVIŻI TAL-GĦOTI TA' KONĊESSJONIJIET ANNESS VI: informazzjoni Li GĦANDHA tiġi inkluża FL-avviżi TAl-għoti ta' konċessjoniJIET FIR-RIGWARD TA' konċessjonijiet GĦAL servizzi soċjali u KONĊESSJONIJIET speċifiċi oħra (l-Artikolu 27(1)) ANNESS VII: INFORMAZZJONI LI GĦANDHA TIĠI INKLUŻA FL-AVVIŻI TA' MODIFIKAZZJONIJIET TA’ KONĊESSJONIJIET MATUL IT-TERMINU TAGĦHOM SKONT L-ARTIKOLU 42 ANNESS VIII: DEFINIZZJONI TA’ ĊERTI SPEĊIFIKAZZJONIJIET TEKNIĊI ANNESS IX: KARATTERISTIĊI DWAR IL-PUBBLIKAZZJONI ANNESS X: SERVIZZI MSEMMIJA FL-ARTIKOLU 7 ANNESS XI: LISTA TAL-LEĠIŻLAZZJONI TAL-UNJONI EWROPA MSEMMIJA FL-ARTIKOLU 4(2) ANNESS XII: Rekwiżiti relatati ma' mezzi għall-irċevuta elettronika tal-offerti u l-applikazzjonijiet Anness XIII: L-informazzjoni li għandha tkun inkluża fL-avviżi ta' informazzjoni minn qabel dwar konċessjonijiet għal sERVIZZI soċjali u servizzi speċifiċi oħra TITOLU I Definizzjonijiet, prinċipji ġenerali u Kamp ta' Applikazzjoni KAPITOLU I Definizzjonijiet, prinċipji ġenerali u kamp ta' applikazzjoni Taqsima I Definizzjonijiet u Kamp ta' Applikazzjoni Artikolu 1 Suġġett u l-kamp ta’ applikazzjoni 1. Din id-Direttiva tistabbilixxi regoli dwar il-proċeduri għal akkwisti mill-awtoritajiet kontraenti u mill-entitajiet kontraenti fir-rigward ta' konċessjonijiet li l-valur tagħhom huwa estimat għal mhux anqas mil-limiti stabbiliti fl-Artikolu 5. 2. Din id-Direttiva tapplika għall-akkwist ta' xogħlijiet jew servizzi, inklużi l-provvisti li huma inċidentali għas-suġġett tal-konċessjoni, minn operaturi ekonomiċi magħżula minn kwalunkwe mis-segwenti: a) L-awtoritajiet kontraenti kemm jekk ix-xogħlijiet jew servizzi inklużi l-provvisti relatati, huma maħsuba għal skop pubbliku jew le; b) L-entitajiet kontraenti sakemm ix-xogħlijiet jew is-servizzi inklużi l-provvisti relatati, huma maħsuba għal l-eżerċizzju ta' waħda mill-attivitajiet imsemmija fl-Anness III. Artikolu 2 Definizzjonijiet 1. Għall-finijiet ta’ din id-Direttiva, għandhom japplikaw id-definizzjonijiet li ġejjin: (1) 'konċessjonijiet' tfisser konċessjonijiet ta' xogħlijiet pubbliċi, konċessjonijiet ta' xogħlijiet jew konċessjonijiet ta' servizzi. (2) 'konċessjoni ta' xogħlijiet pubbliċi' tfisser kuntratt bi ħlas miftiehem bil-miktub bejn operatur ekonomiku wieħed jew aktar u awtorità kontraenti waħda jew aktar u li jkollu bħala għan tiegħu l-eżekuzzjoni ta’ xogħlijiet, fejn il-korrispettiv għax-xogħlijiet li għandhom jitwettqu jikkonsisti jew unikament fid-dritt ta' sfruttament tax-xogħlijiet li huma s-suġġett tal-kuntratt jew f'dak id-dritt flimkien ma' ħlas. (3) “miktub” jew “bil-miktub” tfisser kwalunkwe espressjoni li tikkonsisti fi kliem jew ċifri li jistgħu jinqraw, jiġu riprodotti jew sussegwentament ikkommunikati. Tista’ tinkludi informazzjoni trażmessa u maħżuna permezz ta’ mezzi elettroniċi. (4) 'konċessjoni ta' xogħlijiet pubbliċi' tfisser kuntratt bi ħlas miftiehem bil-miktub bejn operatur ekonomiku wieħed jew aktar u awtorità kontraenti waħda jew aktar u li jkollu bħala għan tiegħu l-eżekuzzjoni ta’ xogħlijiet, fejn il-korrispettiv għax-xogħlijiet li għandhom jitwettqu jikkonsisti jew unikament fid-dritt ta' sfruttament tax-xogħlijiet li huma s-suġġett tal-kuntratt jew f'dak id-dritt flimkien ma' ħlas. (5) “eżekuzzjoni ta’ xogħlijiet” tfisser l-eżekuzzjoni, jew kemm id-disinn u l-eżekuzzjoni, ta' xogħlijiet relatati ma’ waħda mill-attivitajiet imsemmija fl-Anness I jew ta' xogħol, jew ir-realizzazzjoni, b’liema mezz li jkun, ta’ xogħol li jikkorrispondi għall-ħtiġijiet ippreċiżati mill-awtorità kontraenti li teżerċita influwenza deċiżiva fuq it-tip jew disinn tax-xogħol. (6) ‘xogħol’ tfisser l-eżitu ta' xogħlijiet ta' kostruzzjoni jew inġinerija ċivili meħuda bħala ħaġa waħda li jkun suffiċjenti fih innifsu biex jaqdi funzjoni ekonomika jew teknika. (7) "konċessjoni ta' servizzi" tfisser kuntratt bi ħlas miftiehem bil-miktub bejn operatur ekonomiku wieħed jew aktar u awtorità kontraenti jew entità kontraenti waħda jew aktar u li jkollu bħala l-għan tiegħu l-provvediment ta' servizzi għajr dawk imsemmija fil-punti 2 u 4 meta l-korrispettiv għas-servizzi li jkunu se jiġu pprovduti jikkonsisti jew fid-dritt ta' sfruttament tas-servizzi li jkunu s-soġġett tal-kuntratt jew f'dak id-dritt flimkien ma' ħlas. (8) "kandidat" tfisser operatur ekonomiku li jkun wieġeb għal sejħa jew ikun ġie mistieden jieħu sehem fi proċedura tal-għoti ta' konċessjoni; (9) “konċessjonarju” tfisser operatur ekonomiku li ngħata konċessjoni. (10) "operatur ekonomiku" tfisser kwalunkwe persuna naturali jew ġuridika, jew grupp ta' tali persuni u/jew entitajiet li joffri l-eżekuzzjoni ta' xogħlijiet u/jew xogħol, fornimenti jew servizzi fis-suq. (11) "offerent" tfisser operatur ekonomiku li jkun issottometta offerta (12) “mezz elettroniku” tfisser l-użu ta' mezz elettroniku għall-ipproċessar (inkluż il-kompressjoni diġitali) u l-ħażna tad-dejta li tiġi trażmessa, imwassla u riċevuta bil-wajers, bir-radju, b’mezzi ottiċi jew b’mezzi elettromanjetiċi oħra. (13) “dokumenti ta' konċessjoni” tfisser id-dokumenti kollha prodotti jew imsemmija mill-awtorità kontraenti jew l-entità kontraenti biex jiddeskrivu jew jiddeterminaw l-elementi tal-akkwist jew il-proċedura, inkluż l-avviż tal-kuntratt, l-ispeċifikazzjonijiet tekniċi, il-kundizzjonijiet proposti tal-kuntratt, il-formati għall-preżentazzjoni tad-dokumenti minn kandidati u offerenti, informazzjoni dwar obbligi ġeneralment applikabbli u kwalunkwe dokument addizzjonali. (14) ‘ċiklu tal-ħajja’ tfisser l-istadji konsekuttivi u/jew marbutin bejniethom kollha, inklużi l-produzzjoni, it-trasport, l-użu u l-manutenzjoni matul l-eżistenza ta’ prodott jew xogħlijiet jew il-forniment ta’ servizz, mix-xiri tal-materja prima jew il-ġenerazzjoni ta’ riżorsi sar-rimi, l-ikklirjar u l-finalizzazzjoni. 2. Id-dritt ta' sfruttament ta' xogħlijiet jew is-servizzi kif imsemmija fil-punti 2, 4 u 7 tal-ewwel paragrafu għandu implika t-trasferiment lill-konċessjonarju ta' riskju operazzjonali sostanzjali. Il-konċessjonarju għandu jitqies li jassumi r-riskju operazzjonali sostanzjali meta ma jkunx garantit li jirkupra l-investimenti magħmula jew l-ispejjeż imġarrba fl-operat tax-xogħlijiet jew is-servizzi li huma s-suġġett tal-konċessjoni. Li r-riskju ekonomiku jista' jikkonsisti f'wieħed minn dawn li ġejjin: (a) ir-riskju relatat mal-użu tax-xogħlijiet jew d-domanda għall-provvista tas-servizz; jew (b) ir-riskju relatat mad-disponibbiltà tal-infrastruttura pprovduta mill-konċessjonarju jew użata għall-provvista ta’ servizzi lill-utenti. Artikolu 3 Awtoritajiet kontraenti 1. Għall-finijiet ta' din id-Direttiva “Awtoritajiet kontraenti ” huma l-Istat, awtoritajiet reġjonali jew lokali, korpi rregolati mil-liġi pubblika, assoċjazzjonijiet iffurmati minn waħda jew aktar minn dawn l-awtoritajiet jew wieħed jew aktar minn dawn il-korpi rregolati mil-liġi pubblika, għajr dawk li jagħtu konċessjoni għall-iskop li titwettaq attività kif imsemmi fl-Anness III. 2. 'Awtoritajiet reġjonali' jinkludu l-awtoritajiet kollha tal-unitajiet amministrattivi li jaqgħu taħt NUTS 1 u 2, kif imsemmi fir-Regolament (KE) Nru 1059/2003 tal-Parlament Ewropew u tal-Kunsill[16]. 3. 'Awtoritajiet lokali' jinkludu l-awtoritajiet kollha tal-unitajiet amministrattivi li jaqgħu taħt NUTS 3 u l-unitajiet amministrattivi iżgħar, kif imsemmi fir-Regolament Nru 1059/2003. 4. "Korpi regolati mil-liġi pubblika" tfisser korpi li għandhom il-karatteristiċi kollha li ġejjin: (a) huma stabbiliti għal jew għandhom l-għan speċifiku li jissodisfaw il-bżonnijiet fl-interess ġenerali u m'għandhomx karattru industrijali jew kummerċjali; (b) ikollhom personalità ġuridika; (c) huma ffinanzjati, fil-biċċa l-kbira, mill-Istat, l-awtoritajiet reġjonali jew lokali, jew korpi oħra regolati mil-liġi pubblika; jew suġġetti għas-supervizzjoni maniġerjali minn dawk il-korpi; jew għandhom bord amministrattiv, maniġerjali jew superviżorju, li aktar minn nofs il-membri tiegħu jinħatru mill-awtoritajiet Statali, reġjonali jew lokali, jew minn korpi oħra regolati mil-liġi pubblika. Għall-finijiet tal-punt (a) tal-ewwel subpararafu, korp li jkun jopera f’kundizzjonijiet normali tas-suq, bil-għan li jagħmel profitt, u jerfa’ t-telf li jirriżulta mill-eżerċizzju tal-attività tiegħu, ma jkollux l-għan li jissodisfa ħtiġijiet fl-interess ġenerali, ma jkollux karattru industrijali jew kummerċjali. Artikolu 4 Entitajiet kontraenti 1. Għall-għanijiet ta' din id-Direttiva, "Entitajiet kontraenti" huma wieħed minn dawn: (1) L-istat, awtoritajiet reġjonali jew lokali, korpi rregolati mil-liġi pubblika, assoċjazzjonijiet iffurmati minn waħda jew aktar minn dawn l-awtoritajiet jew wieħed jew aktar minn dawn il-korpi rregolati bil-liġi pubblika hekk kif definit fil-paragrafi 2-4 tal-Artikolu 3. (2) impriżi pubbliċi kif definit fil-paragrafu 2 ta' dan l-Artikolu; (3) Entitajiet li mhumiex awtoritajiet kontraenti jew impriżi pubbliċi, li joperaw abbażi ta' drittijiet speċjali jew esklussivi mogħtija minn awtorità kompetenti ta' Stat Membru meta jagħtu konċessjoni għall-iskop tat-twettiq ta' waħda mill-attivitajiet kif imsemmi fl-Anness III. 2. “Impriża pubblika" hija kwalunkwe impriża li fuqha l-awtoritajiet kontraenti jistgħu jeżerċitaw direttament jew indirettament influwenza dominanti bis-saħħa tal-sjieda tagħhom fuqha, il-parteċipazzjoni finanzjarja tagħhom fiha, jew ir-regoli li jirregolawha. Influwenza dominanti min-naħa tal-awtoritajiet kontraenti għandha tkun preżunta meta dawn l-awtoritajiet, direttament jew indirettament, u b’relazzjoni mal-impriża: (a) ikollhom il-maġġoranza tal-kapital sottoskritt tal-impriża, jew (b) jikkontrollaw il-maġġoranza tal-voti marbuta ma’ ishma maħruġa mill-impriża, jew (c) jistgħu jaħtru aktar min-nofs il-korp amministrattiv, maniġerjali, superviżorju tal-impriża. 3. 'Drittijiet speċjali jew esklussivi' tfisser drittijiet mogħtija minn awtorità kompetenti ta’ Stat Membru permezz ta’ kwalunkwe dispożizzjoni leġiżlattiva, regolatorja jew amministrattiva li l-effett tagħha jkun li tillimita l-eżerċizzju ta’ attivitajiet definiti fl-Anness III għal entità waħda jew aktar, u li sostanzjalment taffettwa l-abbiltà ta' entitajiet oħra milli jwettqu attività bħal din. Drittijiet li ngħataw permezz ta’ proċedura li fiha ġiet żgurata pubbliċità adegwata u fejn l-għoti ta’ dawk id-drittijiet kien ibbażat fuq kriterji oġġettivi m'għandhomx jikkostitwixxu “drittijiet speċjali jew esklussivi” fis-sens ta’ din id-Direttiva. Din il-proċedura tinkludi: (a) proċeduri ta’ akkwist b'sejħa minn qabel għall-kompetizzjoni skont id-Direttiva [2004/18/KE jew 2004/17/KE] jew din id-Direttiva (b) proċeduri skont atti leġiżlattivi oħra tal-Unjoni, elenkati fl-Anness XI, li jiżguraw trasparenza adegwata minn qabel għall-għoti ta’ awtorizzazzjonijiet fuq il-bażi ta’ kriterji oġġettivi. Il-Kummissjoni għandha tingħata s-setgħa li tadotta atti delegati skont l-Artikolu 46 sabiex timmodifika l-lista tal-atti leġiżlattivi tal-Unjoni li tinsab fl-Anness XI meta, minħabba l-adozzjoni ta’ leġiżlazzjoni ġdida tal-Unjoni jew revoka ta' leġiżlazzjoni tal-Unjoni, din il-modifika tkun meħtieġa. Artikolu 5 Limiti 1. Din id-Direttiva għandha tapplika għall-konċessjonijiet li ġejjin li l-valur tagħhom huwa ugwali għal jew aktar minn EUR 5 000 000: (a) konċessjonijiet konklużi minn entitajiet kontraenti biex titwettaq waħda mill-attivitajiet imsemmija fl-Anness III; (b) konċessjonijiet konklużi mill-awtoritajiet kontraenti. 2. Konċessjonijiet ta' servizzi li l-valur tagħhom huwa ugwali għal jew aktar minn EUR 2 500 000 iżda anqas minn EUR 5 000 000 minbarra servizzi soċjali u servizzi speċifiċi oħrajn, għandhom ikunu suġġetti għall-obbligu li jippubblikaw avviż tal-għoti ta' konċessjoni skont l-Artikoli 27 u 28. Artikolu 6 Metodi għall-kalkolu tal-valur estimat ta’ konċessjoni 1. Il-kalkolu tal-valur estimat ta' konċessjoni għandu jiġi bbażat fuq l-ammont totali pagabbli, nett mill-VAT, kif estimat mill-awtorità kontraenti jew l-entità kontraenti, inkluż kull forma ta' opzjoni u kull estensjoni tat-tul taż-żmien tal-konċessjoni. 2. Tal-valur estimat ta' konċessjoni għandu jkun ikkalkulat bħala l-valur tax-xogħlijiet jew servizzi kollha, anke jekk akkwistati permezz ta’ kuntratti differenti, fejn il-kuntratti jkunu parti minn proġett wieħed. Indikazzjonijiet għall-eżistenza ta’ proġett wieħed jikkonsistu f’ippjanar u konċepiment ġenerali minn qabel mill-awtorità kontraenti jew l-entità kontraenti, il-fatt li l-elementi differenti mixtrija jissodisfaw funzjoni ekonomika u teknika waħda jew li huma b'xi mod ieħor loġikament interkonnessi. Meta l-awtorità kontraenti jew l-entità kontraenti tipprovdi għal għotjiet jew pagamenti lil kandidati jew offerenti, għandha tqishom meta tikkalkula l-valur estimat tal-konċessjoni. 3. L-għażla tal-metodu għall-kalkolu tal-valur estimat ta’ konċessjoni ma għandhiex issir bl-intenzjoni li tiġi eskluża mill-kamp ta’ applikazzjoni ta’ din id-Direttiva. Proġett ta' xogħlijiet jew sett ta' servizzi m'għandux jiġi subdiviż bl-effett li jimpedixxih milli jaqa' fil-kamp ta' applikazzjoni ta' din id-Direttiva, sakemm ma jkunx ġustifikat b'raġunijiet oġġettivi. 4. Din l-istima għandha tkun valida fil-mument meta jintbagħat l-avviż ta' konċessjoni, jew, fil-każijiet fejn avviż bħal dan ma jkunx previst, fil-mument meta l-awtorità kontraenti jew l-entità kontraenti tibda l-proċedura tal-għoti tal-konċessjoni, partikolarment billi tiddefinixxi l-karatteristiċi essenzjali tal-konċessjoni maħsuba. 5. Għall-konċessjonijiet ta’ xogħlijiet pubbliċi u konċessjonijiet ta' xogħlijiet, il-kalkolu tal-valur estimat għandu jqis kemm l-ispiża tax-xogħlijiet kif ukoll il-valur totali estimat tal-provvisti u s-servizzi li jitqegħdu għad-dispożizzjoni tal-kuntrattur mill-awtoritajiet jew l-entitajiet kontraenti, sakemm dawn ikunu meħtieġa għall-eżekuzzjoni tax-xogħlijiet. 6. Meta xogħol propost jew xiri ta’ servizzi jistgħu jirriżultaw f’konċessjonijiet mogħtija fl-istess ħin fil-forma ta’ lottijiet separati, għandu jiġi kkunsidrat il-valur totali estimat ta' dawn il-lottijiet. 7. Meta l-valur aggregat tal-lottijiet ikun daqs jew aktar mil-limitu stabbilit fl-Artikolu 5, din id-Direttiva għandha tapplika għall-għoti ta’ kull lott. 8. L-awtoritajiet kontraenti jew l-entitajiet kontraenti jistgħu jagħtu konċessjonijiet għal lottijiet individwali mingħajr ma japplikaw id-dispożizzjonijiet dwar l-għoti previsti f'din id-Direttiva, sakemm il-valur estimat nett mill-VAT tal-lott konċernat ikun anqas minn EUR 1 miljun. Madankollu, il-valur aggregat tal-lottijiet hekk mogħtija mingħajr l-applikazzjoni ta' din id-Direttiva m' għandux jeċċedi 20% tal-valur aggregat tal-lottijiet kollha li jkun ġie maqsum fihom ix-xogħol propost jew ix-xiri propost. 9. Il-valur ta’ konċessjonijiet tas-servizzi għandu jkun il-valur totali estimat tas-servizzi li se jingħataw minn il-konċessjonarju tul iż-żmien kollu tal-konċessjoni, kalkulat skont metodoloġija oġġettiva li għandha tiġi speċifikata fl-avviż tal-konċessjoni jew fid-dokumenti tal-konċessjoni. Il-bażi għall-kalkolazzjoni tal-valur estima tal-konċessjoni għandu, fejn xieraq, ikun kif ġej: (a) għal servizzi tal-assigurazzjoni: il-primjum pagabbli, u forom oħra ta’ rimunerazzjoni; (b) għas-servizzi bankarji u servizzi finanzjarji oħra: it-tariffi, il-kummissjonijiet, l-imgħax u forom oħra ta’ rimunerazzjoni; (c) għal servizzi ta' tfassil: it-tariffi, il-kummissjonijiet pagabbli u forom oħra ta’ rimunerazzjoni; 10. Il-valur tal-konċessjonijiet għandu jinkludi kemm id-dħul estimat li għandhom jirċievu partijiet terzi kif ukoll l-ammonti li għandhom jitħallsu mill-awtorità kontraenti jew l-entità kontraenti. Artikolu 7 Prinċipji ġenerali L-awtoritajiet kontraenti u l-entitajiet kontraenti għandhom jittrattaw lill-operaturi ekonomiċi ugwalment u għandhom jaġixxu b'mod trasparenti u proporzjonat. It-tfassil tal-proċedura tal-akkwist m'għandux isir bil-għan li l-akkwist jiġi eskluż mill-kamp ta’ applikazzjoni ta’ din id-Direttiva jew sabiex titnaqqas il-kompetizzjoni b’mod artifiċjali. Taqsima II Esklużjonijiet Artikolu 8 Esklużjonijiet applikabbli għall-konċessjonijiet mogħtija minn awtoritajiet kontraenti u entitajiet kontraenti 1. Din id-Direttiva m'għandhiex tapplika għal konċessjonijiet ta' servizzi mogħtija minn awtorità kontraenti jew minn entità kontraenti lil operatur ekonomiku li huwa entità kontraenti jew assoċjazzjoni tagħhom, fuq il-bażi ta' dritt esklussiv li operatur ekonomiku jgawdi skont il-liġi nazzjonali applikabbli u ppubblikata, regolament jew dispożizzjoni amministrattiva, u li ngħata skont it-Trattat u l-leġiżlazzjoni settorjali tal-Unjoni dwar l-immaniġjar tan-networks infrastrutturali relatati mal-attivitajiet stipulati fl-Anness III. 2. B'deroga mill-paragrafu 1 ta' dan l-Artikolu, fejn il-leġiżlazzjoni settorjali msemmija fil-paragrafu 1 ta’ dan l-Artikolu ma tipprovdix għal l-obbligi speċifiċi ta’ trasparenza għas-settur, għandhom japplikaw ir-rekwiżiti tal-Artikolu 27 (1) u (3) 3. Din id-Direttiva m'għandhiex tapplika għal konċessjonijiet li l-awtorità kontraenti jew l-entità kontraenti hija obbligata tagħti jew torganizza skont il-proċeduri tal-akkwist stabbiliti fi: (a) ftehim internazzjonali konkluż b’konformità mat-Trattat bejn Stat Membru u pajjiż terz wieħed jew aktar u li jkopri xogħlijiet, provvisti jew servizzi bil-ħsieb ta' implimentazzjoni jew sfruttament konġunt ta’ proġett mill-Istati firmatarji; (b) ftehim internazzjonali konkluż dwar l-istazzjonar ta’ truppi u li jikkonċerna l-impriżi ta’ Stat Membru jew pajjiż terz; (c) il-proċedura partikolari ta' organizzazzjoni internazzjonali. (d) fejn il-konċessjonijiet ikunu ffinanzjati kompletament minn organizzazzjoni internazzjonali jew istituzzjoni internazzjonali ta’ finanzjament. Il-ftehimiet kollha msemmija fil-punt (a) tal-ewwel subparagrafu għandhom jiġu komunikati lill-Kummissjoni, li tista’ tikkonsulta lill-Kumitat Konsultattiv dwar il-Kuntratti Pubbliċi msemmi fl-Artikolu 48. Għall-finijiet tal-punt (d) tal-ewwel subparagrafu, fejn parti konsiderevoli ta' konċessjoni hija kkofinanzjata għal minn organizzazzjoni internazzjonali jew organizzazzjoni internazzjonali ta' finanzjament, il-partijiet jiddeċiedu dwar il-proċeduri tal-għoti ta' konċessjoni applikabbli, li għandhom ikunu konformi mad-dispożizzjonijiet tat-Trattat dwar il-Funzjonament tal-Unjoni Ewropea. 4. Suġġett għall-Artikolu 346 tat-Trattat, din id-Direttiva m’għandhiex tapplika għall-għoti ta' konċessjonijiet fl-oqsma tad-difiża u s-sigurtà sal-punt li l-protezzjoni tal-interessi essenzjali ta’ sigurtà ta’ Stat Membru ma jistgħux jiġu ggarantit mir-regoli previsti f'din id-Direttiva. 5. Din id-Direttiva m'għandhiex tapplika għal konċessjonijiet ta’ servizz għal: (a) l-akkwist jew il-kiri, bi kwalunkwe mezz finanzjarju, ta’ artijiet, bini eżistenti jew proprjetà immobbli oħra jew li jikkonċernaw id-drittijiet tagħhom; madankollu, il-konċessjonijiet ta’ servizzi finanzjarji mogħtija fl-istess żmien, qabel jew wara l-kuntratt ta’ akkwist jew ta' kiri, fi kwalunkwe forma, għandhom ikunu soġġetti għal din id-Direttiva; (b) l-akkwist, l-iżvilupp, il-produzzjoni jew il-koproduzzjoni ta' materjal ta' programm intiżi għal xandir, definit bħala trasmissjoni u distribuzzjoni li juża kwalunkwe forma ta' network elettroniku, li jingħataw minn xandara, u lanqas għal konċessjonijiet għal ħin ta' xandir, li jingħataw lil xandara; (c) is-servizzi ta’ arbitraġġ u konċiljazzjoni; (d) servizzi finanzjarji marbuta mal-ħruġ, il-bejgħ, ix-xiri jew it-trasferiment ta’ titoli jew strumenti finanzjarji oħra skont it-tifsira tad-Direttiva 2004/39/KE tal-Parlament Ewropew u tal-Kunsill, servizzi tal-bank ċentrali u operazzjonijiet imwettqa mal-Faċilità Ewropea ta' Stabbiltà Finanzjarja (FESF); (e) kuntratti ta’ impjieg; (f) Servizzi tat-trasport bl-ajru ibbażati fuq l-għoti ta' liċenzja ta' operar fi ħdan it-tifsira tar-Regolament (KE) 1008/2008[17] tal-Parlament Ewropew u tal-Kunsill[18]; (g) Servizzi pubbliċi tat-trasport tal-passiġġieri fi ħdan it-tifsira tar-Regolament (KE) 1370/2007 tal-Parlament Ewropew u tal-Kunsill[19]. Ix-xandir imsemmi fil-punt (b) tal-ewwel subparagrafu għandu jinkludi kwalunkwe trasmissjoni u distribuzzjoni permezz ta’ kwalunkwe forma ta’ netwerk elettroniku. Artikolu 9 Esklużjonijiet speċifiċi fil-qasam tal-komunikazzjoni elettronika Din id-Direttiva m'għandhiex tapplika għal konċessjonijiet li għandhom l-għan prinċipali li jippermettu lill-awtoritajiet kontraenti jipprovdu jew jisfruttaw netwerks pubbliċi ta' komunikazzjoni jew li jipprovdu lill-pubbliku servizz wieħed ta' komunikazzjoni elettronika jew aktar. Għall-finijiet ta’ dan l-Artikolu: (a) “netwerk pubbliku tal-komunikazzjoni” tfisser netwerk tal-komunikazzjoni elettronika wżat kollu jew prinċipalment biex jipprovdi servizzi ta' komunikazzjoni elettronika disponibbli għall-pubbliku u li jissapportja t-trasferiment ta’ informazzjoni bejn il-punti terminali tan-network; (b) 'network ta' komunikazzjonijiet elettroniċi "tfisser sistemi ta 'trasmissjoni u, fejn applikabbli, switching jew routing tagħmir u riżorsi oħra, jinkludi elementi tan-netwerk li ma jkunux attivi, li jħallu l-ġarr ta' sinjali bil-wire, radju, meżżi ottiċi jew elettromanjetiċi oħra, inklużi networks tas-satelliti, fiss (circuitand packet-switched, fosthom l-Internet) u netwerks terrestri mobbli, sistemi ta 'kejbil tal-elettriku, sal-punt li jintużaw għall-għan ta' trasmissjoni ta 'sinjali, netwerks użati għax-xandir fuq ir-radju u t-televiżjoni, u n-netwerks tat-televiżjoni bil-kejbil, irrispettivament mit-tip ta' informazzjoni mogħtija; (c) “punt tat-terminazzjoni tan-network” (NTP) tfisser il-punt fiżiku fejn l-abbonat jiġi provdut b'aċċess għal network pubbliku tal-komunikazzjoni; fil-każ ta' networks li jinvolvu l-iswiċċjar jew routing, l-NTP huwa identifikat permezz ta' indirizz speċifiku tan-network, li jista' jintrabat ma' numru jew isem ta' abbonat; (d) “servizzi ta’ komunikazzjonijiet elettroniċi” tfisser servizz normalment ipprovdut għar-remunerazzjoni li jikkonsisti kollu jew l-aktar fit-twassil ta' sinjali minn networks tal-komunikazzjonijiet elettroniċi, inklużi s-servizzi tat-telekomunikazzjonijiet u s-servizzi tat-trasmissjoni fin-networks użati għax-xandir iżda jeskludu s-servizzi li jipprovdu jew jeżerċitaw kontroll editorjali fuq il-kontenut trasmess bl-użu ta' networks u s-servizzi tal-komunikazzjonijiet elettroniċi; ma jinkludix servizzi tas-soċjeta tal-informazzjoni, kif definiti fl-Artikolu 1 tad-Direttiva 98/34/KE, li ma jikkonsistux kollha kemm huma jew prinċipalment fit-twassil ta' sinjali minn networks ta' komunikazzjonijiet elettroniċi. Artikolu 10 Esklużjonijiet applikabbli għall-konċessjonijiet mogħtija minn entitajiet kontraenti 1. Din id-Direttiva m'għandhiex tapplika għal konċessjonijiet mogħtija minn entitajiet kontraenti għal għanijiet oħra għajr it-twettiq tal-attivitajiet tagħhom kif deskrit fl-Anness III jew għat-twettiq ta' dawn l-attivitajiet f'pajjiż terz, b'kundizzjonijiet li ma jinvolvux l-użu fiżiku ta' netwerk jew erja ġeografika fl-Unjoni. 2. L-entitajiet kontraenti għandhom jinnotifikaw lill-Kummissjoni jew lill-korp ta’ sorveljanza nazzjonali fuq talba tagħhom dwar kwalunkwe attività li huma jikkunsidraw eskluża. Il-Kummissjoni tista’ perjodikament tippubblika f'Il-Ġurnal Uffiċjali tal-Unjoni Ewropea, għal finijiet ta' informazzjoni, listi tal-kategoriji ta’ attivitajiet li hija tqis koperti minn din l-esklużjoni. Meta tagħmel dan, il-Kummissjoni għandha tirrispetta kull aspett kummerċjali sensittiv li l-entitajiet kontraenti jistgħu jsemmu meta jibagħtu dan l-informazzjoni. Artikolu 11 Konċessjonijiet mogħtija lil impriża affiljata 1. Għall-finijiet ta’ dan l-Artikolu, "impriża affiljata" tfisser kwalunkwe impriza li l-kontijiet annwali tagħha huma konsolidati ma' dawk tal-entità kontraenti skont ir-rekwiżiti tas-Seba' Direttiva tal-Kunsill 83/349/KEE[20]. 2. Fil-każ ta’ entitajiet li ma jkunux soġġetti għal dik id-Direttiva, “impriża affiljata” għandha tfisser kwalunkwe impriża li: (a) tista' tkun, direttament jew indirettament, soġġetta għal influwenza dominanti mill-entità kontraenti fis-sens tat-tieni paragrafu tal-Artikolu 4 ta' din id-Direttiva; (b) tista’ teżerċita influwenza dominanti fuq l-entità kontraenti; (c) li l-istess bħall-entità kontraenti, hija soġġetta għall-influwenza dominanti ta’ impriża oħra permezz ta’ sjieda, parteċipazzjoni finanzjarja jew ir-regoli li jirregolawha. 3. Minkejja l-Artikolu 15 u sakemm il-kundizzjonijiet fil-paragrafu 4 ikunu ssodisfati, din id-Direttiva m'għandhiex tapplika għal konċessjonijiet li ġejjin: (a) konċessjonijiet mogħtija minn entità kontraenti lil impriża affiljata; (b) konċessjonijiet mogħtija minn impriża konġunta, iffurmata esklussivament minn għadd ta' entitajiet kontraenti bil-għan li twettaq attivitajiet deskritti fl-Anness III, lil impriża li hija affiljata ma' waħda minn dawn l-entitajiet kontraenti. 4. Il-paragrafu 3 għandu japplika: (a) għal konċessjonijiet ta’ servizzi jekk tal-inqas 80% tal-fatturat totali medju tal-impriża affiljata fir-rigward ta’ servizzi inġenerali għat-tliet snin ta’ qabel ikun ġej mill-forniment ta’ servizzi lil impriżi li hija affiljata magħhom; (b) għal konċessjonijiet ta’ xogħlijiet jekk tal-inqas 80 % tal-fatturat totali medju tal-impriża affiljata fir-rigward ta’ xogħlijiet inġenerali għat-tliet snin ta’ qabel ikun ġej mill-forniment ta’ xogħlijiet lil impriżi li hija affiljata magħhom. 5. Meta, minħabba d-data li fiha nħolqot l-impriża affiljata jew meta bdew l-attivitajiet, il-fatturat mhuwiex disponibbli għat-tliet snin ta’ qabel, ikun biżżejjed li dik l-impriża turi li l-fatturat imsemmi fil-paragrafu 4 il-punt (a) jew (b) ikun kredibbli, b’mod partikolari permezz ta’ projjezzjonijiet kummerċjali. 6. Fejn aktar minn impriża affiljata waħda mal-entità kontraenti tipprovdi l-istess servizzi, jew servizzi simili, provvisti jew xogħlijiet, il-perċentwali t’hawn fuq imsemmija fil-paragrafu 4 għandhom jiġu kkalkolati billi jitqies il-fatturat totali li jkun ġej mill-forniment tas-servizzi, il-provvisti jew ix-xogħlijiet rispettivament minn dawk l-impriżi affiljati. Artikolu 12 Konċessjonijiet mogħtija lil impriża konġunta jew lil entità kontraenti li tifforma parti minn impriża konġunta Minkejja l-Artikolu 15 u jekk l-impriża konġunta twaqqfet sabiex twettaq l-attività konċernata fuq perjodu ta’ mill-anqas tliet snin u li l-istrument li jwaqqaf l-impriża konġunta jistipula li l-entitajiet kontraenti, li jifformawha, se jibqgħu parti minnha għal mill-inqas l-istess perjodu din id-Direttiva m'għandhiex tapplika għal konċessjonijiet minn kwalunkwe minn dawn: (a) impriża konġunta, iffurmata esklussivament minn għadd ta' entitajiet kontraenti bil-għan li twettaq attivitajiet skont it-tifsira tal-Anness III, għal waħda minn dawn l-entitajiet kontraenti, jew (b) entità kontraenti għal impriża konġunta bħal din, li minnha tkun tifforma parti, . Artikolu 13 Notifika ta' informazzjoni mill-entitajiet kontraenti L-entitajiet kontraenti għandhom jinnotifikaw lill-Kummissjoni jew lill-korp ta’ sorveljanza nazzjonali, fuq talba tagħhom, l-informazzjoni li ġejja rigward l-applikazzjoni tal-paragrafi 2 u 3 tal-Artikolu 11 u l-Artikolu 12. (a) l-ismijiet tal-impriżi jew tal-impriżi konġunti konċernati, (b) in-natura u l-valur tal-konċessjonijiet involuti, (c) provi meqjusa meħtieġa mill-Kummissjoni jew mill-korp ta’ sorveljanza nazzjonali li juru li r-relazzjoni bejn l-impriża jew l-impriża konġunta li ngħatawlha l-kuntratti u l-entità kontraenti tikkonforma mar-rekwiżiti tal-Artikoli 11 jew 12. Artikolu 14 Esklużjoni ta' attivitajiet li huma direttament esposti għall-kompetizzjoni Din id-Direttiva m'għandhiex tapplika għal konċessjonijiet mogħtija minn entitajiet kontraenti fejn, fl-Istat Membru li fih isiru tali konċessjonijiet, l-attività tkun direttament esposta għall-kompetizzjoni skont l-Artikolu 27 u 28 tad-Direttiva [tissostitwixxi d-Direttiva 2004/17/KE]. Artikolu 15 Relazzjonijiet bejn l-awtoritajiet pubbliċi 1. Konċessjoni mogħtija minn awtorità kontraenti jew minn entità kontraenti kif imsemmi fil-paragrafu 1 is-subparagrafu 1 tal-Artikolu 4 lil persuna ġuridika oħra għandhom jaqgħu barra l-ambitu ta’ din id-Direttiva fejn il-kundizzjonijiet kumulattivi li ġejjin huma ssodisfati: a) din l-awtorità kontraenti teżerċita kontroll fuq il-persuna ġuridika konċernata li huwa simili għal dak li teżerċita fuq id-dipartimenti tagħha stess. b) mill-inqas 90% tal-attivitajiet ta’ dik il-persuna ġuridika jitwettqu għall-awtorità kontraenti jew l-entità kontraenti li tikkontrollaha jew għal persuni ġuridiċi oħra kkontrollati minn dik l-awtorità kontraenti c) ma jkun hemm l-ebda parteċipazzjoni privata fil-persuna ġuridika kkontrollata Awtorità kontraenti jew entità kontraenti kif imsemmi fil-paragrafu 1 is-subparagrafu 1 tal-Artikolu 4 għandha titqies li teżerċita kontroll fuq persuna ġuridika simili għal dak li teżerċita fuq id-dipartimenti tagħha stess skont it-tifsira tal-punt (a) tal-ewwel subparagrafu meta hija teżerċita influwenza deċiżiva kemm fuq l-objettivi strateġiċi kif ukoll fuq id-deċiżjonijiet sinifikanti tal-persuna ġuridika kontrollata. 2. Il-paragrafu 1 japplika wkoll fejn entità kkontrollata li hija awtorità kontraenti jew entità kontraenti kif imsemmi fil-paragrafu 1 is-subparagrafu 1 tal-Artikolu 4 tagħti konċessjoni lill-entità li jikkontrollaha, jew lil persuna ġuridika oħra kkontrollata mill-istess awtorità kontraenti, sakemm ma jkun hemm l-ebda parteċipazzjoni privata fil-persuna ġuridika li tingħata l-konċessjoni pubblika. 3. Awtorità kontraenti jew entità kontraenti kif imsemmi fil-paragrafu 1 is-subparagrafu 1 tal-Artikolu 4, li ma teżerċitax kontroll fuq persuna ġuridika skont it-tifsira tal-paragrafu 1, tista' madankollu tagħti konċessjoni mingħajr ma tapplika d-dispożizzjonijiet ta' din id-Direttiva fuq persuna ġuridika li tikkontrolla b'mod konġunt ma' awtoritajiet jew entitajiet kontraenti oħra bħal dawn, fejn ikunu ssodisfati l-kundizzjonijiet li ġejjin: a) l-awtoritajiet jew entitajiet kontraenti kif imsemmi fil-paragrafu 1 is-subparagrafu 1 tal-Artikolu 4 jeżerċitaw kontroll konġunt fuq il-persuna ġuridika li huwa simili għal dak li jeżerċitaw fuq id-dipartimenti tagħhom stess. b) mill-inqas 90% tal-attivitajiet dik il-persuna ġuridika jitwettqu għall-awtoritajiet jew l-entitajiet kontraenti li jikkontrollawha kif imsemmi fil-paragrafu 1 is-subparagrafu 1 tal-Artikolu 4 jew għal persuni ġuridiċi oħra kkontrollati mill-istess awtorità jew entità kontraenti; c) ma jkun hemm l-ebda parteċipazzjoni privata fil-persuna ġuridika kkontrollata. Għall-finijiet tal-punt (a), awtoritajiet jew entitajiet kontraenti kif imsemmi fil-paragrafu 1 is-subparagrafu 1 tal-Artikolu 4 għandhom jitqiesu li jikkontrollaw konġuntament persuna ġuridika fejn il-kundizzjonijiet kumulattivi li ġejjin huma ssodisfati: (a) il-korpi tat-teħid tad-deċiżjonijiet tal-persuna ġuridika kkontrollatha huma magħmula minn rappreżentanti tal-awtoritajiet kontraenti jew l-entitajiet kontraenti parteċipanti kollha kif imsemmi fil-paragrafu 1 is-subparagrafu 1 tal-Artikolu 4; (b) dawk l-awtoritajiet kontraenti jew l-entitajiet kontraenti kif imsemmi fil-paragrafu 1 is-subparagrafu 1 tal-Artikolu 4 huma kapaċi jeżerċitaw b'mod konġunt influwenza deċiżiva fuq l-objettivi strateġiċi u d-deċiżjonijiet sinifikanti tal-persuna ġuridika kontrollata; (c) il-persuna ġuridika kkontrollata ma tfittex l-ebda interess li huwa distint minn dak tal-awtoritajiet pubbliċi li hija affiljata magħhom; (d) il-persuna ġuridika kkontrollata ma tikseb l-ebda gwadann ieħor, minbarra r-rimborż tal-ispejjeż attwali mill-kuntratti pubbliċi mal-awtoritajiet kontraenti. 4. Ftehim konkluż bejn żewġ awtoritajiet kontraenti jew entitajiet kontraenti jew aktar kif imsemmi fil-paragrafu 1 is-subparagrafu 1 tal-Artikolu 4 ma għandux jitqies bħala konċessjoni skont it-tifsira tal-punt 1 tal-paragrafu 1 tal-Artikolu 2 ta' din id-Direttiva, fejn ikunu ssodisfati l-kundizzjonijiet kumulattivi li ġejjin: (a) il-ftehim jistabbilixxi kooperazzjoni leali bejn l-awtoritajiet jew l-entitajiet kontraenti parteċipanti, bil-għan li jwettqu b’mod konġunt il-kompiti ta’ servizz pubbliku tagħhom u jinvolvi drittijiet u obbligi reċiproċi tal-partijiet; (b) il-ftehim huwa regolat biss minn kunsiderazzjonijiet li għandhom x’jaqsmu mal-interess pubbliku; (c) l-awtoritajiet jew l-entitajiet kontraenti parteċipanti ma għandhomx iwettqu fis-suq miftuħ aktar minn 10%, f’termini ta' fatturat, tal-attivitajiet li huma rilevanti fil-kuntest tal-ftehim; (d) il-ftehim ma jinvolvix trasferimenti finanzjarji bejn l-awtoritajiet jew l-entitajiet kontraenti parteċipanti, minbarra dawk li jikkorrispondu għar-rimborż tal-ispejjeż attwali tax-xogħlijiet, is-servizzi jew il-provvisti; (e) ma jkun hemm l-ebda parteċipazzjoni privata fi kwalunkwe mill-awtoritajiet jew l-entitajiet kontraenti involuti. 5. Fil-mument tal-għoti tal-konċessjoni jew tal-konklużjoni tal-ftehim għandu jiġi vverifikat li m’hemm l-ebda parteċipazzjoni privata msemmija fil-paragrafi 1 sa 4. L-eċċezzjonijiet previsti f’dan l-Artikolu għandhom jieqfu japplikaw mill-mument li fih isseħħ kwalunkwe parteċipazzjoni privata, bl-effett li l-konċessjonijiet fis-seħħ ikunu jridu jinfetħu għall-kompetizzjoni permezz ta’ proċeduri regolari tal-għoti. Taqsima III Dispożizzjonijiet ġenerali Artikolu 16 Tul taż-żmien tal-konċessjoni It-tul tal-konċessjoni għandu jkun limitat għaż-żmien estimat meħtieġ sabiex il-konċessjonarju jirkupra l-investimenti magħmula fl-operat tax-xogħlijiet jew servizzi flimkien ma’ dħul raġonevoli fuq il-kapital investit. Artikolu 17 Servizzi soċjali u servizzi speċifiċi oħrajn Konċessjonijiet għal servizzi soċjali u servizzi speċifiċi oħra elenkati fl-Anness X li jaqgħu fl-ambitu ta' din id-Direttiva għandhom ikunu suġġetti għall-obbligu tal-paragrafu 3 tal-Artikolu 26 u l-paragrafu 1 tal-Artikolu 27. Artikolu 18 Konċessjonijiet mħallta 1. Kuntratti li jkollhom bħala l-għan tagħhom kemm servizzi kif ukoll provvisti għandhom jingħataw skont din id-Direttiva meta l-oġġett prinċipali tal-kuntratt inkwistjoni jkunu servizzi u fejn ikunu konċessjonijiet fi ħdan it-tifsira tal-punt (1) tal-ewwel paragrafu tal-Artikolu 2 2. Konċessjonijiet li għandhom bħala l-għan tagħhom kemm servizzi fis-sens tal-Artikolu 17 u servizzi oħra għandhom jingħataw skont id-dispożizzjonijiet applikabbli għat-tip ta’servizz li jikkaretterizza l-oġġett ewlieni il-kuntratt inkwistjoni. 3. Fil-każ ta' kuntratti mħallta msemmija fil-paragrafi 1 u 2, l-objettiv ewlieni għandu jkun determinat bi tqabbil tal-valuri tas-servizzi jew provvisti rispettivi. 4. Fejn il-kuntratti jkollhom bħala għan tagħhom il-konċessjonijiet koperti b'din id-Direttiva kif ukoll akkwist jew elementi oħra mhux koperti minnha u lanqas minn Direttivi [li jissostitwixxu 2004/17/KE u d-Direttiva 2004/18] jew 2009/81/KE, il-parti tal-kuntratt li tikkostitwixxi konċessjoni koperta minn din id-Direttiva għandha tingħata skont din id-Direttiva. Madankollu, meta partijiet differenti tal-kuntratt huma oġġettivament mhux separabbli, l-applikazzjoni ta’ din id-Direttiva għandha tiġi determinata abbażi tas-suġġett ewlieni ta ' dak il-kuntratt. 5. Fil-każ ta' konċessjonijiet soġġetti għal din id-Direttiva u kuntratti suġġetti għad- [Direttiva 2004/18/KE jew 2004/17/KE] jew 2009/81/KE[21], il-parti tal-kuntratt li jikkostitwixxi konċessjoni kopertai minn din id-Direttiva għandha tingħata skont id-dispożizzjonijiet tagħha. Fejn il-partijiet differenti ta' kuntratti bħal dawn mhumiex oġġettivament separabbli, l-applikazzjoni ta’ din id-Direttiva għandha tiġi determinata abbażi tas-suġġett ewlieni ta' dak il-kuntratt. Artikolu 19 Konċessjonijiet li jkopru diversi attivitajiet 1. Konċessjoni li hija maħsuba li jkorpi għadd ta’ attivitajiet